title: Whitesnake

text: Kun kiertue loppui, Vivian Campbell lähti Whitesnakesta keskinäisten erimielisyyksien takia, joten yhtyeen kokoonpano muuttui jälleen vuoden 1989 "Slip of the Tongue" -albumille. Vuoden 1988 aikana David Coverdale kirjoitti kaikki uudet kappaleet hyväksi ystäväkseen muodostuneen kitaristi Adrian Vandenbergin kanssa. Juuri ennen äänitysten aloitusta Adrian Vandenberg loukkasi kätensä, ja tämä esti häntä soittamasta levyllä kokematta suurta kipua. Coverdale odotti Vandenbegin parantumista, mutta lopulta hänen oli pakko etsiä uusi kitaristi viimeistelemään levy. Hän palkkasi entisen Frank Zappa- ja David Lee Roth -kitaristin, Steve Vain. Coverdale oli nähnyt Steve Vain elokuvassa "Crossroads", jossa Vai oli tehnyt Coverdaleen suuren vaikutuksen. Vai viimeisteli albumin yhtyeen kanssa ja liittyi lopulta vakituiseksi jäseneksi. Adrian Vandenberg ehti myös parantua ja jatkoi Whitesnaken riveissä, esiintyen kaikissa uusissa musiikkivideoissa ja ollen mukana maailmankiertueella. Kun "Slip of the Tongue" julkaistiin marraskuussa 1989, se ylsi sijalle 10 Yhdysvalloissa myyden yli neljä miljoonaa kappaletta. Tämä oli vain puolet "1987" myyntiluvuista, ja albumin sisältöäkin kritisoitiin jonkin verran.


title: Whitesnake

text: Albumia seurannut "Liqour & Poker" -maailmankiertue oli siihen mennessä Whitesnaken suurin, yhtyeen esiinnyttyä yli miljoonalle ihmiselle ympäri maailmaa. Kiertueen aikana yhtye toimi myös vuoden 1990 ”Monsters of Rock” -festivaalin pääesiintyjänä. Kun kiertue loppui syyskuussa, 1990, Coverdale päätti hajottaa yhtyeen. Hän oli samaan aikaan käymässä läpi avioeroa Tawny Kitaenista ja koki itsensä väsyneeksi sekä tauon tarpeessa.


title: Whitesnake

text: Vuonna 1994 Whitesnake palasi yllättäen kiertämään Eurooppaa, kun Geffen Records julkaisi uuden "Greatest Hits" -kokoelman yhtyeen uran vaiheista. Coverdalen lisäksi yhtyeeseen ei palannut muita entisiä jäseniä kuin Adrian Vandenbeg ja Rudy Sarzo. Muut uudet jäsenet palkattiin vain kiertuetta varten, mukaan lukien Ratt-kitaristi Warren DeMartini. Kiertueen jälkeen Geffen ei uusinut Whitesnaken levytyssopimusta, minkä jälkeen Coverdale jälleen hajotti yhtyeen.


title: Whitesnake

text: Whitesnakesta ei "Greatest Hits" -kiertueen jälkeen kuultu mitään noin kolmeen vuoteen, kunnes vuonna 1997 David Coverdale ja Adrian Vandenberg työstivät uusien jäsenten kanssa uuden Whitesnake-albumin "Restless Heart". Levyä suunniteltiin alun perin David Coverdalen soololevyksi, mutta levy-yhtiön painostuksen takia se julkaistiin nimellä ”David Coverdale & Whitesnake”. Levyllä kuultiin kuitenkin Whitesnaken paluuta aikasempaan R&B-tyyliinsä, ja levy onkin myös ensimmäinen Whitesnake-levy, jossa Adrian Vandenbeg soittaa kaikilla kappaleilla – aiemmin hän oli soittanut vain uudelleen äänitetyn ”Here I Go Againin” kitarasoolon. Kun levy julkaistiin, se ei ollut suuri menestynyt. Se ylsi vain sijalle 34 Britannian listoilla, eikä sitä virallisesti julkaistu Yhdysvalloissa levytyssopimuksen puutteessa. Levyä seurannutta kiertuetta mainostettiin Whitesnaken jäähyväiskiertueena, minkä jälkeen yhtye lopullisesti lopettaisi uransa. Tämän kunniaksi yhtyeen settilistaan pääsi paljon vanhojakin kappaleita, kuten ”Walking in the Shadow of the Blues”, ”Don’t Break My Heart Again” ja ”Ready an’ Willing”. Kiertueen aikana Coverdale ja Vandenberg tekivät myös akustisen konsertin Japanissa, joka julkaistiin vuonna 1998 levynä nimellä "Starkers in Tokyo". Kun yhtyeen jäähyväiskiertue päättyi vuoden 1997 lopussa, hajosi se jälleen.


title: Whitesnake

text: Vuonna 2002 EMI pyysi David Coverdalea kokoamaan uuden Whitesnake-kokoelmalevyn juhlistaakseen Whitesnaken 25-vuotisjuhlavuotta tulevana vuonna. Kun Coverdalelta kysyttiin aikoisiko hän kiertää, hän kokosi uuden Whitesnake-kokoonpanon, joka koostui hänestä, kitaristeista Doug Aldrich ja Reb Beach, kosketinsoittaja Timothy Drurysta, basisti Marco Mendozasta ja aiemmasta rumpalista Tommy Aldridge. Yhtye alkoi kiertää maailmaa, joka johtikin Whitesnaken viralliseen paluuseen. Yhtye nauhoitti vuonna 2004 uuden live-DVD:n ja CD:n nimeltä "Live in the Still of the Night", joka julkaistiin vuonna 2006. Levy sisälsi materiaalia kaikilta Whitesnaken ajoilta, ja menestyikin suhteellisen hyvin. Mutta ennen kuin levy julkaistiin, Marco Mendoza oli lähtenyt yhtyeestä, ja hänet korvannut Uriah Duffy. Myös vuonna 2006 Coverdale allekirjoitti uuden levytyssopimuksen SPV:n kanssa ja julkaisi toisen livealbumin, nimeltään "", joka sisälsi myös neljä uutta studiokappaletta. Whitesnake jatkoi kiertämistä kunnes Tommy Aldrige lähti yhtyeestä joulukuussa 2007. Hänet korvasi Chris Frazier.


title: Whitesnake

text: Keväällä 2008 julkaistiin Whitesnaken uusi studioalbumi "Good to Be Bad", joka olikin yhtyeen menestynein sitten "Slip of the Tonguen". Levy menestyi etenkin Britanniassa, missä se ylsi sijalle 7 myyntilistoilla ja voitti "Classic Rock" -lehden vuoden parhaan albumin palkinnon. Whitesnake jatkoi kiertämistä ympari maailmaa esiintyen muun muassa Sauna Open Air -festivaalilla Suomessa 2008 ja Download-festivaalilla Englannissa 2009.


title: Whitesnake

text: Vuoden 2009 kesän Whitesnake kiersi Pohjois-Amerikkaa Judas Priestin kanssa, kunnes elokuussa David Coverdale vaurioitti äänensä, jonka jälkeen loput kiertueesta piti perua. Lopulta, helmikuussa 2010, Coverdale antoi lausunnon, jossa hän kertoi äänensä voivan hyvin ja että uutta levyä valmistellaan.


title: Whitesnake

text: Kesäkuun 16. päivänä Whitesnaken sivuilla kerrottiin, että basisti Uriah Duffy ja rumpali Chris Frazier olivat eronneet yhtyeesä ja että uusi rumpali tulisi olemaan Briian Tichy. Uudeksi basistiksi nimitettiin myöhemmin Michael Devin. Yhtye koki vielä lisää muutoksia, kun kosketinsoittaja Timothy Drury lähti yhtyeestä syyskuussa 2010 aloittaakseen soolouransa. Druryn lähdöstä huolimatta yhtye kertoi tekevänsä tulevan levyn loppuun ennen kuin lähtevät etsimään uutta kosketinsoittajaa hänen tilalleen.


title: Whitesnake

text: Joulukuussa 2010 uuden albumin nimeksi ilmoitettiin "Forevermore", ja se julkaistiin 25. maaliskuuta 2011. Samalla kun "Forevermore" julkaistiin, Whitesnake paljasti, että 3. kesäkuuta julkaistaisiin CD/DVD-combo Whitesnaken vuoden 1990 Monsters of Rock -konsertista nimellä "Live at Donington 1990". Yhtye myös ilmoitti nettisivullaan kiertuepysäkkejä Yhdysvalloissa ja Euroopassa, joihin kuului myös konsertti Helsingin jäähallissa 6. kesäkuuta 2011. Koskettimia kiertueella soitti Brian Ruedy. Yhtye soitti myös Kivenlahti Rock -festivaalin pääesiintyjänä 7. kesäkuuta 2013.


title: Whitesnake

text: Whitesnake julkaisi 29. toukokuuta 2015 The Purple Albumin. Albumi on tribuutti yhtyeen laulajan, David Coverdalen, ajoille Deep Purplen riveissä ja sisältää Whitesnaken tulkitsemat uudet versiot valikoimasta Deep Purplen ”Mark 3” ja ”Mark 4” -albumien kappaleista. ”Uusi albumi on minun kunnianosoitukseni Deep Purplelle ja mahdollisuudelle, joka minulle annettiin yli 40 vuotta sitten. Yhtye otti minut mukaan mielettömälle matkalle, joka on jatkunut aina näihin päiviin asti ja en voisi kuvitella parempia opettajia. Deep Purple oli ainutlaatuinen ja mahtava koulu musiikin maailmaan. Olemme innoissame päästessämme soittamaan näitä kappaleita keikoilamme”, kertoo David Coverdale. Vuonna 2015 Whitesnake lähti The Purple Tour -kiertueelle, joka poikkesi myös Suomessa 11. marraskuuta 2015 Helsingin jäähallissa.


title: Whitesnake

text: "Pääartikkeli: Luettelo Whitesnaken jäsenistä"Aikajanaan on listattu vain yhtyeen viralliset jäsenet, joten sessio- ja kiertuejäseniä ei ole merkitty.


title: Suomen itsenäisyyspäivä

text: Suomen itsenäisyyspäivä on Suomen kansallispäivä, jota vietetään 6. joulukuuta 1917 tapahtuneen itsenäistymisen kunniaksi. Itsenäisyyspäivä on vakavamielinen juhla, johon liittyy sodan ja kaatuneiden muisteleminen. Päivään liittyy monia jokavuotisia perinteitä, kuten jo ensimmäisen presidentin ajoista vietetty tasavallan presidentin itsenäisyyspäivän vastaanotto, paraateja, soihtukulkueita ja uudempana perinteenä "Tuntemattoman sotilaan" televisioesitys.


title: Suomen itsenäisyyspäivä

text: Joulukuun kuudetta päivää on vietetty itsenäisyyspäivänä vuodesta 1919 alkaen, jolloin siitä tuli kouluissa, tuomioistuimissa ja virastoissa yleinen vapaapäivä. Siitä tuli palkallinen vapaapäivä vuonna 1929 ja yleinen juhla- ja vapaapäivä vuonna 1937. Itsenäisyyspäivä on liputuspäivä.


title: Suomen itsenäisyyspäivä

text: Suomi itsenäistyi Venäjästä 6. joulukuuta 1917. Bolševikit olivat kaapanneet Venäjällä vallan lokakuun vallankumouksessa 7.–8. marraskuuta 1917, ja joulukuun 4. päivänä 1917 P. E. Svinhufvudin johtama senaatti antoi Suomen itsenäisyysjulistuksen. Eduskunta hyväksyi itsenäisyysjulistuksen joulukuun 6. päivänä äänin 100–88.


title: Suomen itsenäisyyspäivä

text: Itsenäisyyden alkuvaiheessa itsenäisyyspäivästä oli eri mielipiteitä. Oikeisto ajatteli, että Suomi irrottautui Venäjästä kokonaan vasta sisällissodan päätyttyä, ja halusi juhlia itsenäisyyttä valkoisen armeijan voitonparaatin päivänä 16. toukokuuta. Vasemmisto puolestaan ajoi itsenäisyyspäiväksi marraskuun 15. päivää, koska kansanvaltaa edustanut Suomen eduskunta oli julistautunut korkeimman vallan käyttäjäksi 15. marraskuuta 1917. Kun itsenäisyysjulistuksen hyväksymisestä oli kulunut vuosi 6. joulukuuta 1918, akateemiset piirit juhlistivat vuosipäivää.


title: Suomen itsenäisyyspäivä

text: Laajemmin joulukuun 6. päivää on vietetty itsenäisyyspäivänä vuodesta 1919 lähtien. Valtioneuvosto määräsi päivän tuolloin vapaapäiväksi valtion virastoissa, kouluissa ja tuomioistuimissa. Vuonna 1929 päivä säädettiin lailla yleiseksi palkalliseksi vapaapäiväksi. Vuonna 1937 säädettiin laki itsenäisyyspäivän viettämisestä yleisenä juhla- ja vapaapäivänä. Sen mukaan itsenäisyyspäivän tuli olla palkallinen vapaapäivä tai siitä on maksettava korotettua palkkaa, kuten sunnuntaityöstä, jos ei ole mahdollista antaa vapaapäivää.


title: Suomen itsenäisyyspäivä

text: Itsenäisyyspäivä on virallinen liputuspäivä. Liputus päättyy muista talven liputuspäivistä poikkeavasti vasta klo 20.


title: Suomen itsenäisyyspäivä

text: Suomessa itsenäisyyspäivä on rakenteeltaan hyvin perinteinen.


title: Suomen itsenäisyyspäivä

text: Vuodesta 1957 lähtien Helsingin Tähtitorninmäellä on joka vuosi itsenäisyyspäivän aamuna klo 9 järjestetty juhlallinen lipunnosto, jonka yhteydessä pidetään puheita ja esitetään kuorolaulua. Tilaisuuden järjestäjänä toimii Suomalaisuuden liitto, lipun nostaa nykyisin partiolippukunta NMKY:n Rastipartio ja siellä esiintyvät muun muassa Viipurin Lauluveikot. Tilaisuus radioidaan sekä televisioidaan suorana lähetyksenä.


title: Suomen itsenäisyyspäivä

text: Itsenäisyyspäivän juhlajumalanpalvelus pidetään Helsingin tuomiokirkossa. Vuodesta 1998 jumalanpalvelus on ollut yleiskristillinen ja siihen ovat osallistuneet useat kirkot. Juhlajumalanpalvelukseen osallistuu valtion ylin johto, kuten presidentit, valtioneuvosto, eduskunnan puhemiehet, valtion ylimmät virkamiehet sekä kansanedustajat – kirkon sivuparville ovat päässeet tavalliset seurakuntalaiset. Jumalanpalvelus on televisioitu.


title: Suomen itsenäisyyspäivä

text: Itsenäisyyspäivänä monet vierailevat sankarihaudoilla muistamassa sodissa kaatuneita. Monesti haudalle asetetaan kynttilä ja kunnan reserviläiset järjestävät sankarihautausmaalle kunniavartion.


title: Suomen itsenäisyyspäivä

text: Itsenäisyyspäivänä ja Puolustusvoimain lippujuhlan päivänä tasavallan presidentti myöntää kunniamerkkejä ja puolustusvoimien ylennyksiä.


title: Suomen itsenäisyyspäivä

text: Useassa yliopistokaupungissa on itsenäisyyspäivänä ylioppilaiden soihtukulkue.


title: Suomen itsenäisyyspäivä

text: Itsenäisyyspäivänä on tapana sytyttää ikkunalle kaksi sinivalkoista kynttilää. Varmaksi ei tiedetä, mistä kynttiläperinne on saanut alkunsa. Yhden käsityksen mukaan kynttilöiden poltto juontaa juurensa Ruotsin valtakunnan ajoilta. Tuolloin kynttilät sytytettiin ikkunoille kuningasperheen merkkipäivinä tai kuninkaiden vieraillessa Suomessa. Autonomian aikana kynttilöitä poltettiin keisariperheen kunniaksi. Sortovuosina kynttilöitä alettiin polttaa Runebergin päivänä 5. helmikuuta vastalauseena venäläistämistä vastaan. Kahden rinnakkaisen kynttilän polttoa samalla ikkunalla on pidetty myös jääkäriliikkeen tapana merkitä suojatalo, etappitalo, jossa Saksaan jääkäriksi aikova saattoi yöpyä turvallisesti. Vakituinen perinne kynttilöistä ikkunalaudalla tuli kuitenkin vasta vuonna 1927, kun Itsenäisyyden Liitto kehotti sytyttämään kynttilät itsenäisyyspäivän illaksi 18–21. Nykyään kynttilöiden poltto lopetetaan usein klo 20.


title: Suomen itsenäisyyspäivä

text: Tasavallan presidentti pitää itsenäisyyspäivän illalla suuren juhlavastaanoton Presidentinlinnassa. Juhlaan on kutsuttu muun muassa hallitus, kansanedustajia, suurlähettiläitä, sotaveteraaneja, urheilijoita ja taiteilijoita. Juhlien televisiolähetys on suosittu ohjelma. Juhlien seuraamiseen kuuluu juhlijoiden asujen arvioiminen. Juhlavastaanoton televisiolähetystä on 2000-luvulla seurannut yleensä yli kaksi miljoonaa suomalaista. Vuonna 2015 juhlavastaanottoa seurasi enimmillään 2,6 miljoonaa katsojaa.


title: Suomen itsenäisyyspäivä

text: Itsenäisyyspäivän vastaanotto alkoi presidentti K. J. Ståhlbergin aikana. Sotien jälkeen juhlat on neljää poikkeustapausta lukuun ottamatta järjestetty vuosittain. Nykyisin juhliin kutsutaan 1 600–2 000 vierasta.


title: Suomen itsenäisyyspäivä

text: Puolustusvoimien valtakunnallinen itsenäisyyspäivän paraati järjestetään vuosittain eri kaupungeissa. Se on tapahtumana suuri sotilasparaati, johon marssivien osastojen, joukko-osastojen ja kansalaisjärjestöjen lisäksi järjestetään yleensä ilmavoimien ylilento. Itsenäisyyspäivän paraati televisioidaan, ja esimerkiksi vuonna 2015 lähetys sai miljoonayleisön.


title: Suomen itsenäisyyspäivä

text: Lisäksi itsenäisyyspäivänä järjestetään joitain paikallisia paraateja.Veikko Hursti järjesti vuosien ajan itsenäisyyspäivänä lahjoitusten avulla vähävaraisille lounaan ja vaateapua. Veikko Hurstin kuoltua hänen poikansa Heikki Hursti on jatkanut perinnettä.


title: Suomen itsenäisyyspäivä

text: Yleisradio on vuodesta 2000 lähtien esittänyt Edvin Laineen ohjaaman elokuvan "Tuntematon sotilas" jokaisena itsenäisyyspäivänä. Vuonna 2015 elokuva esitettiin Yle Teema -kanavalla, ja sitä katsoi yli 360 000 ihmistä.


title: Suomen itsenäisyyspäivä

text: Suomen itsenäisyyspäivän juhlinta on ollut luonteeltaan valtiojohtoista ja vakavamielistä. Itsenäisyyspäivän menot juontavat juurensa Venäjän keisarikunnan ajalle. Keisarillisina juhlapäivinä Suomessa oli tapana järjestää vastaanottoja, paraateja, soihtukulkueita ja jumalanpalveluksia. Itsenäisyyden alkuvuosikymmeninä näillä juhlinnan muodoilla oli vahva oikeistolainen leima. Itsenäisyyspäivän asemasta oli kilpaillut myös Suomen sisällissodan voittaneen porvarillisen osapuolen voitonparaatin muistopäivä. Ennen talvisotaa itsenäisyyspäivään alkoi kiinnittyä yhteisiä kokemuksia ja muistoja. Itsenäisyyspäivän valtiojohtoisuus ja sodan uhka tekivät itsenäisyyspäivän vietosta vakavamielistä. Tämä vahvistui edelleen sodan jälkeen, kun mukaan tuli sodan ja kaatuneitten muisteleminen. Talvisen itsenäisyyspäivän juhlatapojen vastakohtana on kevään vappu.


title: Convair B-58 Hustler

text: Convair B-58 Hustler oli ääntä nopeampi Yhdysvaltain ilmavoimien Strategic Air Commandin pommikone, joka kehitettiin 1950-luvulla. Se oli käytössä vuodesta 1960 16. tammikuuta 1970 asti.


title: Convair B-58 Hustler

text: B-58 on pyrstötön deltasiipinen lentokone. Siiven etureunan delta-kulma on 60 astetta. Lentokoneessa on neljä General Electric J79-GE-5 tai -5A suihkumoottoria. Kone pystyi lentämään jatkuvasti kaksinkertaisella äänennopeudella. Se soveltui myös nopeaan, alisooniseen matalalentoon. Siinä oli kolmen hengen miehistö: ohjaaja, pommittaja/navigaattori ja omasuojausoperaattori. Sen pelastautumismenetelmänä oli ohjaamokapseli, jossa miehistö pystyi erkanemaan lentokoneesta jopa sen lentäessä 21 kilometrin korkeudessa 2 450 km/h lentonopeudella.


title: Convair B-58 Hustler

text: B-58 kuljetti yleensä yhden atomipommin, joka sijaitsi pohjan MB-1C-"podissa" rungon alla. 1961 alkaen koneisiin lisättiin siipiin ripustimet, joihin voitiin asettaa B43- tai B61-ydinpommi. Koneen pyrstössä oli yksi M61 Vulcan-tykki koneen puolustamiseksi.


title: Convair B-58 Hustler

text: Kone saavutti useita nopeusennätyksiä. Sen hyötykuorman kuljetuskyky ja kantama olivat kuitenkin B-52 Stratofortressia paljon huonommat ja vaati huomattavan paljon huoltoa. Vaikean suunnitteluvaiheen vuoksi rakennettiin aluksi 30 koneen koesarja ja 86 tuotantomallia B-58A. Osa koekoneista päivitettiin myös lopulliseen malliin.


title: Convair B-58 Hustler

text: 26 konetta, eli 22,4 prosenttia kaikista 116 rakennetusta B-58-koneesta menetettiin erilaisissa onnettomuuksissa. B-58 Hustlerin lempinimi olikin: "James Dean-pommittaja"; "Going Fast - Dying Young".


title: Convair B-58 Hustler

text: Koneen lyhyeen elinikään vaikutti ilmatorjuntaohjusten kehitys ja Neuvostoliiton suurissa määrin käyttöönottama S-75 Dvina (SA-2 Guideline). Ratkaisu ohjusuhkaan on lentää matalalla tutkakatveessa, kun B-58 oli suunniteltu täysin vastakkaiseen käyttötarkoitukseen. Matalalla tiheämmässä ilmassa se ei pystynyt yliääninopeuksiin ja koneen lyhyt lentomatka lyheni entisestään. Hustler kärsi koko käyttöikänsä erilaisista "lastentaudeista", jotka olivat monelta osin seurausta liian monimutkaisesta teknistä toteutuksesta. Vuonna 1965 puolustusministeri Robert McNamara määräsi koneen poistettavaksi käytöstä viiden vuoden kuluessa. Viimeiset koneet poistettiin käytöstä ja varastoitiin Davis–Monthanin lentotukikohtaan, kunnes ne 1977 myytiin romuksi.


title: Convair B-58 Hustler

text:
Romutettujen koneiden joitakin osia käytettiin sittemmin uusien konetyyppien prototyyppikappaleissa. Esimerkiksi YF-16 eli myöhemmän F-16 -hävittäjäkoneen tuotantoprototyyppien laskutelineissä käytettiin B-58 -koneista peräisin olleita renkaita
Koneen seuraajaksi suunniteltiin matalalentoon tarkoitettu, siiviltään muuttuvageometrinen F-111 Aardvark.


title: Thin Lizzy

text: Thin Lizzy on vuonna 1969 perustettu irlantilainen hard rock -yhtye. Sen ensimmäinen toimintakausi oli vuosina 1969–1983. Yhtyeen johtohahmona ja pääsäveltäjänä toimi Phil Lynott (k. 1986). Yhtyeen tunnetuimpia kappaleita ovat muun muassa "Whiskey in the Jar", "The Boys Are Back in Town", "Jailbreak" ja "Dancing In The Moonlight". Thin Lizzy tunnetaan myös niin sanotun kahden soolokitaristin tuplakitara-soundin pioneerina. Karismaattisen keulakuvan, guyanalais-irlantilais-juuret omaavan Lynottin sanoitusten aiheita olivat mm. ns. "kovanaamat", rakkaus ja romantiikka sekä myös Irlannin historia. Vaikka yhtyeen musiikki luokitellaan yleisesti hard rock -genreen kuuluvaksi, on sen kappaleissa esiintynyt vaikutteita muun muassa irlantilaisesta kansanmusiikista, soulmusiikista, countrysta sekä psykedeelisestä rockista ja heavy metalista. Thin Lizzy koottiin uudelleen vuonna 1996, ja se tekee edelleen kiertueita soittaen yhtyeen alkuperäistä materiaalia.


title: Thin Lizzy

text: Yhtye perustettiin Dublinissa joulukuussa 1969, kun kitaristi Eric Bell ja kosketinsoittaja Eric Wrixon tapasivat Orphanage-yhtyeessä soittaneet laulaja-basisti Phil Lynottin ja rumpali Brian Downeyn. Nimi Thin Lizzy oli Eric Bellin idea, joka tuli The Deano-sarjakuvassa esiintyneestä Tin Lizzie-robotista. Yhtye levytti EMI-yhtiölle kesällä 1970 singlen "The Farmer" / "I Need You", joka jäi ilman kaupallista menestystä. Wrixon oli eronnut yhtyeestä ennen singlen julkaisua ja jäljelle jääneet jäsenet jatkoivat triona. Saman vuoden lopussa yhtye sai levytyssopimuksen Decca Recordsilta.


title: Thin Lizzy

text: Ensimmäinen albumi "Thin Lizzy" julkaistiin vuonna 1971 ilman suurempaa menestystä. Samoin kävi myös seuraavana vuonna julkaistulle "Shades of a Blue Orphanage"-albumille. Samana vuonna yhtye oli mukana Funky Junction-projektissa joka levytti albumillisen Deep Purple-covereita. Vuoden 1973 alussa Decca päätti julkaista ilman yhtyeen suostumusta Thin Lizzyn version irlantilaisesta kansanlaulusta "Whiskey in the Jar". Kappale nousi Irlannissa listakärkeen ja top 10:neen Isossa-Britanniassa ja Thin Lizzy pääsi esiintymään Top of the Pops-ohjelmaan saaden näkyvyyttä saarivaltiossa. Tästä huolimatta seuraava albumi "Vagabonds of the Western World" ja singlet "The Rocker" ja "Randolph's Tango" eivät menestyneet ja kaiken lisäksi joulukuussa 1973 Eric Bell jätti yhtyeen vedoten heikentyneeseen terveydentilaansa.


title: Thin Lizzy

text: Bellin tilalle tuli ensin belfastilainen nuori kitaristi Gary Moore joka oli mukana kuitenkin vain muutaman kuukauden ja hänen tilalleen tulivat väliaikaisesti Andy Gee ja John Cann. Kevään 1974 kiertueen jälkeen sopimus Decca Recordsin kanssa päättyi ja hajoaminen oli lähellä Brian Downeyn päätettyä erota yhtyeestä. Lynott sai kuitenkin Downeyn muuttamaan mielensä ja yhden kitaristin sijaan he päättivät hakea kahta kitaristia ja muuttaa yhtyeen tyyliä. Koesoittojen jälkeen paikan saivat 18-vuotias skotti Brian Robertson ja kalifornialainen Scott Gorham. Uutta tyyliä alettiin kehittelemään ja yhtye sai sopimuksen Phonogram Records-yhtiöltä jonka alamerkit Vertigo ja Mercury (Pohjois-Amerikassa myöhemmin Warner Bros) tulivat julkaisemaan Thin Lizzyn albumit. Vuoden 1974 lopulla julkaistu uusi albumi, soul-vaikutteinen "Nightlife" oli kuitenkin pettymys niin kaupallisesti kuin yhtyeen itsensä mielestä tuotannollisesti.


title: Thin Lizzy

text: Vuoden 1975 alussa yhtye pääsi ensimmäiselle Yhdysvaltain kiertueelle yhdessä Bachman-Turner Overdriven kanssa. Thin Lizzy konsertoi myös Suomessa lokakuussa 1975, Turun Konserttitalolla. Samana vuonna julkaistu, enemmän hard rock-vaikutteinen "Fighting"-albumi nousi Ison-Britannian albumilistalle ja albumilta nousivat esille yhtyeen tunnusmerkeiksi tulevat tuplakitara-harmoniat mm. kappaleissa "Wild One" ja "Suicide". Seuraava albumi "Jailbreak" (1976) oli yhtyeen lopullinen läpimurto. Singlenä julkaistu "The Boys Are Back in Town" oli maailmanlaajuinen hitti. Muita tunnettuja kappaleita albumilla ovat "Warriors", "Emerald" ja nimikappale "Jailbreak". Seuraava albumi "Johnny the Fox" julkaistiin myös vuonna 1976. Albumilta nousi hitiksi kappale "Don't Believe a Word".


title: Thin Lizzy

text: Thin Lizzy oli nyt iso nimi ja teki menestyneitä kiertueita, mutta ristiriitoja alkoi esiintyä etenkin Robertsonin ja Lynottin välillä. Tilanne kärjistyi, kun Robertson loukkasi kätensä ravintolanujakassa eikä voinut osallistua yhtyeen Yhdysvaltain kiertueelle. Hänen tilallaan kiertueella soitti Gary Moore, joka ei kuitenkaan jäänyt yhtyeeseen Lynottin pyynnöstä huolimatta.


title: Thin Lizzy

text: Kesällä 1977 kolmimiehinen Thin Lizzy matkusti Kanadaan levyttämään tulevaa "Bad Reputation"-albumia. Sessioiden lopussa Brian Robertson palasi yhtyeeseen ja hän soittaa albumin kolmella raidalla, mutta ei päässyt kansikuvaan. "Bad Reputation" menestyi hyvin nousten top 5:een Isossa-Britanniassa ja myös kappale "Dancing in the Moonlight" menestyi hyvin. Vuonna 1978 Thin Lizzy julkaisi live-albumin "Live and Dangerous" joka oli menestys nousten toiseksi Ison-Britannian albumilistalla. Albumi on noussut yhdeksi yhtyeen arvostetuimmista töistä ja se on voittanut monia live-albumi-äänestyksiä. Tosin albumin live-nauhoituksen aitoudesta on esiintynyt ristiriitaisia väitteitä.


title: Thin Lizzy

text: Robertsonin erottua lopullisesti kesällä 1978 hänen tilalleen tuli jälleen Gary Moore. Yhtyeen kaukoidän kiertueella Brian Downeyn tilalla nähtiin mm. Ian Gillanin yhtyeestä tuttu Mark Nauseef. Downey jätti kiertueen väliin ylirasituksen vuoksi ja palasi yhtyeeseen vuoden 1979 alussa. Seuraava albumi "Black Rose" menestyi hyvin aiempien albumien tapaan. Phil Lynottin ja Scott Gorhamin päihdeongelmat alkoivat nousta pintaan albumin teon aikoihin ja kappale "Got to Give it Up" liittyy aiheeseen. Albumin tunnetuimpia kappaleita ovat "Waiting for an Alibi" sekä irlantilais-vaikutteinen "Roisin Dubh".


title: Thin Lizzy

text: Kokoonpano ei kuitenkaan päässyt vakiintumaan kun Gary Moore erosi yhtyeestä kesällä 1979 kesken Yhdysvaltain kiertuetta. Häntä tuuraamaan tulivat Ultravox-yhtyeestä myöhemmin tunnetuksi tullut kitaristi-kosketinsoittaja Midge Ure ja kitaristi Dave Flett. Miehet olivat yhtyeessä vuoden 1980 alkuun saakka. Näihin aikoihin Lynottilla oli myös sivuprojekti The Greedy Bastards yhdessä Sex Pistols-miesten Steve Jonesin ja Paul Cookin kanssa.


title: Thin Lizzy

text: Vakituiseksi kitaristiksi yhtyeeseen liittyi Snowy White, mm. Pink Floydin taustakitaristina tunnettu muusikko. Yhtyeeseen otettiin myös pysyvä kosketinsoittaja, 17-vuotias Darren Wharton. Lokakuussa 1980 julkaistu "Chinatown" oli arvostelumenestys ja nousi top 10:neen Isossa-Britanniassa singlehitin "Killer on the Loose" siivittämänä. Näihin aikoihin menestys Pohjois-Amerikassa oli kääntynyt laskuun ja yhtye teki viimeisen Yhdysvaltain kiertueensa vuonna 1980.


title: Thin Lizzy

text: Vuoden 1981 marraskuussa julkaistu "Renegade" ei enää menestynyt aiempien albumien tapaan. Yhtyeen jäsenet olivat pettyneitä kappalevalintoihin ja singlenä julkaistu "Hollywood (Down on Your Luck)" ei myöskään noussut listoille. Albumilta nousi kuitenkin tulevia Thin Lizzy-klassikoita, kuten "Angel of Death" ja "Renegade". Vuoden 1982 elokuussa Snowy White erosi yhtyeestä kyllästyneenä muiden jäsenten päihdeongelmiin ja yhtyeen epävarmaan tulevaisuuteen. Lisäksi blues-tyylisenä kitaristina hän vieroksui raskaampien hard rock-kappaleiden soittamista. Myös Brian Downey ja Scott Gorham joutuivat sivuun yhtyeen toiminnasta henkilökohtaisten ongelmien takia ja Phil Lynott keskittyi soolouraansa. Lynott oli julkaissut kaksi sooloalbumia "Solo in Soho" (1980) ja "The Philip Lynott Album" (1982) sekä teki soolokiertueita.


title: Thin Lizzy

text: Thin Lizzyn toiminta jatkui syyskuussa 1982 John Sykesin liityttyä uudeksi kitaristiksi. Sykes oli noussut tietoisuuteen NWOBHM-yhtyeessä Tygers of Pan Tang. Hänen tulonsa myötä Thin Lizzyn musiikki suuntautui entistä enemmän uutta kukoistuskauttaan elävään heavy metaliin ja maaliskuussa 1983 julkaistu "Thunder and Lightning"-albumi oli menestys nousten top 5:een Isossa-Britanniassa. Soolouraansa keskittynyt Phil Lynott päätti kuitenkin, että albumi jäisi yhtyeen viimeiseksi ja tuleva kiertue olisi Thin Lizzyn jäähyväiskiertue. Aivan täysin hän ei kuitenkaan tyrmännyt mahdollista paluuta myöhemmin. Scott Gorhamin mukaan hänen ja Lynottin huumeongelmat vaikuttivat myös lopetuspäätökseen ja rumpali Brian Downey oli kyllästynyt pitkiin kiertueisiin.


title: Thin Lizzy

text: Jäähyväiskiertue oli menestyksekäs ja konserteissa vierailivat myös yhtyeen ex-jäsenet Eric Bell, Gary Moore ja Brian Robertson. Viimeinen konsertti pidettiin Länsi-Saksassa syyskuussa 1983. Kiertueen konsertteja oli nauhoitettu ja lokakuussa 1983 julkaistiin tupla-live-albumi "Life".


title: Thin Lizzy

text: Phil Lynott jatkoi soolouraansa ja sai myös menestystä yhdessä Gary Mooren kanssa top 5-hitillä "Out in the Fields" vuonna 1985. Hänen terveytensä oli kuitenkin alkanut heikentyä päihteiden käytön johdosta ja tammikuun neljäntenä päivänä vuonna 1986 Phil Lynott kuoli sairaalassa Salisburyssa, jonne oli joutunut saatuaan sairauskohtauksen kotonaan joulukuussa 1985. Hänellä todettiin verenmyrkytys ja keuhkokuume ja lisäksi hänen sisäelimensä olivat vaurioituneet. Ennen kuolemaansa Lynott oli tekemässä kolmatta sooloalbumiaan ja tiettävästi myös Thin Lizzyn paluu oli ollut suunnitteilla. Thin Lizzyn jäsenet esiintyivät toukokuussa 1986 Self Aid-tapahtumassa kokoonpanolla Gorham, Downey, Moore, Wharton sekä Bob Daisley (basso) ja Bob Geldof (laulu). Vuonna 1987 aloitettiin myös vuotuinen Vibe For Philo-tapahtuma Dublinissa Lynottin muistolle.


title: Thin Lizzy

text: Vuonna 1991 julkaistiin kokoelma-albumi "", johon Scott Gorham ja Brian Downey olivat työstäneet Lynottin demo-tasolla olleen "Dedication"-kappaleen, joka nousi top 40:neen Ison-Britannian listoilla. Albumi oli myös menestys nousten top 10:neen. Tämän jälkeen järjestettiin useampia pienimuotoisempia tribuutti-projekteja, joissa Thin Lizzyn jäsenet olivat enemmän tai vähemmän mukana.


title: Thin Lizzy

text: Vuonna 1996 Thin Lizzy teki paluun John Sykesin johdolla. Muista vanhoista jäsenistä mukana olivat Scott Gorham, Brian Downey ja Darren Wharton. Basistiksi tuli Marco Mendoza ja laulupuolen hoiti Sykes. Hänen mukaansa yhtyeen paluun tarkoitus oli olla puhtaasti kunnianosoitus Phil Lynottin elämäntyölle ja musiikille, eikä yhtye ole tehnyt uutta musiikkia. Kokoonpano on vaihdellut vuosien aikana ja yhtye on julkaissut live-albumin "One Night Only" vuonna 2000. Albumilla rumpuja soitti Downeyn tilalle tullut Tommy Aldridge.


title: Thin Lizzy

text: Vuoden 2009 kesällä John Sykes erosi yhtyeestä keskittyäkseen soolouraansa ja toukokuussa 2010 julkistettiin Thin Lizzyn uusi kokoonpano johon kuuluvat Scott Gorham, Brian Downey, Darren Wharton ja Marco Mendoza sekä laulaja Ricky Warwick (The Almighty) ja kitaristi Vivian Campbell (Def Leppard, Dio, Whitesnake).


title: Phil Lynott

text: Phil Lynott (oikealta nimeltään Philip Parris Lynott; 20. elokuuta 1949 – 4. tammikuuta 1986) oli irlantilainen rockmuusikko ja hard rock -yhtye Thin Lizzyn perustajajäsen.


title: Phil Lynott

text: Hän syntyi irlantilaiselle äidille ja brasilialaiselle isälle vuonna 1949 Birminghamissa, Englannissa. Phil Lynott vietti nuoruutensa Irlannissa. Hän alkoi laulaa ensimmäisessä yhtyeessään The Black Eaglesissä 1960-luvun puolivälissä. Noin vuonna 1969 hän perusti Dublinissa hard rock -yhtyeen Thin Lizzy. Lynott julkaisi vuonna 1980 ensimmäisen sooloalbuminsa, "Solo in Sohon". Samana vuonna hän avioitui Caroline Crowtherin kanssa. He saivat kaksi tytärtä, Sarah’n ja Cathleenin. Sarah’n mukaan on nimetty Thin Lizzyn laulu ”Sarah”, jonka sanoituksissa Lynott kuvaa lapsen syntymisen herättämiä tuntemuksia.


title: Phil Lynott

text: Lynott julkaisi vuonna 1982 "Solo in Sohon" seuraajaksi toisen sooloalbuminsa "The Philip Lynott Albumin".


title: Phil Lynott

text: Thin Lizzy hajosi vuonna 1983. Viimeisinä vuosinaan Lynott tuli riippuvaiseksi huumausaineista. Häntä kaavailtiin pääosaan Jimi Hendrixistä kertovaan draamaelokuvaan, mutta hän kuoli tammikuussa 1986 jouduttuaan sairaalaan rajun heroiinin ja alkoholin käytön jälkeen. Lynott vajosi tajuttomuuteen 25. joulukuuta 1985 sekä maksan että munuaisten vioituttua infektion vuoksi. Kuolinsyyksi on ilmoitettu keuhkokuume ja sydänvika. Lynott oli kuollessaan 36-vuotias.


title: Popeda

text: Popeda on suomalainen rockyhtye, joka perustettiin Tampereella vuonna 1977. Alkuaikoina yhtye yhdistettiin hetken aikaa punkiin, mutta todellisuudessa Popedan henkiset juuret ovat perinteisemmässä boogierockissa. 1980-luvun taitteen jälkeen yhtyeen musiikki muuttui melodisemmaksi suomirockiksi.


title: Popeda

text: Popedan alkuperäisen kokoonpanon muodostivat laulaja Pate Mustajärvi, kitaristit Ari Puukka ja Arwo Mikkonen, bassokitaristi Ilari Ainiala sekä rumpali Kai Holm. Uransa aikana Popeda on kokenut lukuisia kokoonpanovaihdoksia, ja yhtyeen nykyisessä kokoonpanossa alkuperäisistä muusikoista on jäljellä vain Mustajärvi, joka perusti yhtyeen Ainialan kanssa. Mustajärven lisäksi nykyisessä kokoonpanossa vaikuttavat kitaristi Costello Hautamäki, bassokitaristi Jyrki K. Melartin, pianisti Pate Kivinen sekä rumpali Lacu Lahtinen.


title: Popeda

text: Popeda on julkaissut mittavan uransa aikana 20 studioalbumia, kolme livealbumia, kuusi kokoelma-albumia sekä kaksi DVD:tä ja ison määrän singlejä. Yhtyeen tunnetuimpia kappaleita ovat muun muassa ”Kuuma kesä”, ”Tahdotko mut tosiaan”, ”Kersantti Karoliina”, ”Matkalla Alabamaan”, ”Kaasua, komisaario Peppone”, ”Punaista ja makeaa”, ”Kakskytä centtiä” ja ”Sukset (vaikeata tämä hiihtäminen)”.


title: Popeda

text: Popeda palkittiin Suomi-palkinnolla vuonna 2014, ja "Vuoden tamperelainen 2015" -äänestyksessä yhtye tuli toiseksi ylikapellimestari Santtu-Matias Rouvalin voittaessa äänestyksen.


title: Popeda

text: Laulaja Pauli ”Pate” Mustajärvi sekä bassokitaristi Ilari “Ilpo” Ainiala perustivat Popedan marraskuussa 1977, ja yhtyeen ensimmäinen julkinen esiintyminen tapahtui helmikuussa 1978 Tampereen Gorilla-klubilla. Alkuperäiseen kokoonpanon lukeutuivat Mustajärven ja Ainialan lisäksi rumpali Kai Holm sekä kitaristit Ari “Jatsi” Puukka ja Tapani ”Arwo” Mikkonen, ja tällä kokoonpanolla julkaistiin myös yhtyeen debyyttisingle "Hei mies / Mönkiäislaulu", joka nauhoitettiin Lahdessa Microvox-studiolla.


title: Popeda

text: Saman vuoden elokuussa yhtye aloitti debyyttialbuminsa "Popedan" nauhoittamisen. Albumi nauhoitettiin neljänä päivänä yhteistyössä tuottaja Timo Huovisen kanssa. Albumin menestyminen jäi kuitenkin heikoksi, ja sitä myytiinkin vain hieman yli 1 500 kappaletta. Levyn teemat käsittelivät työttömyyttä, nuorisoryhmien ristiriitoja, turhautumista sekä muita uuden aallon yhtyeille tyypillisiä aiheita. Myös musiikissa oli uuden aallon suoraviivaista henkeä.


title: Popeda

text: Popedan seuraavalla studioalbumilla tuottajaksi astui Mikko “Pantse” Syrjä, Eppu Normaalin kitaristi, ja albumi nauhoitettiin MSL-studiolla vajaassa viikossa. Syrjän tuottama "Raswaa koneeseen!" (1980) ja sen seuraaja, vuonna 1981 julkaistu "Hullut koirat" ylsivät lähes samoihin myyntilukuihin. Albumien välissä bassokitaristin paikan yhtyeessä otti Risto “Eebo” Lehtinen, joka oli toiminut yhtyeen roudarina myös alkuvuosina. Pian "Hullut koirat" -albumin julkaisemisen jälkeen yhtyeen bassokitaristi kuitenkin vaihtui jälleen, kun aiemmin Kontra-yhtyeessä vaikuttanut Jyrki K. Melartin korvasi yhtyeestä eronneen Lehtisen. Syksyllä 1981 julkaistun "Raakaa voimaa" -livealbumin jälkeen kitaristi Ari “Jatsi” Puukka jätti yhtyeen, ja hänet korvasi yhtyeessä edelleen vaikuttava Costello Hautamäki.


title: Popeda

text: Uudella kokoonpanolla yhtye suuntasi nauhoittamaan neljättä studioalbumiaan, ja nimen "Mustat enkelit" saanut levytys julkaistiin vuonna 1982. Tämän jälkeen Hautamäki teki lyhyehkön visiitin Sleepy Sleepersissä, mutta palasi pian takaisin Popedaan. Hautamäen lyhyen Sleepy Sleepersissä tehdyn kokeilun jälkeen myös pianisti Eero “Safka” Pekkonen liittyi Popedaan.


title: Popeda

text: Kuusihenkisellä kokoonpanolla levytetty, viides studioalbumi "Kaasua..." (1983) nousi yhtyeen läpimurtolevyksi. Albumi jäi kuitenkin rumpali Kai Holmin viimeiseksi levytykseksi Popedassa. Varusmiespalvelusta suorittamaan lähteneen Holmin tuuraajaksi hankittiin hänen isoveljensä Kari Holm, mutta yhtyeen muut jäsenet pitivät hänen soittotyylistään niin paljon, että hänen paikkansa yhtyeen rumpalina vakiintui. Uutta studiomateriaalia saatiin odotella vielä vuosi, mutta tauon aikana laulaja Pate Mustajärvi jatkoi levyttämistä julkaisemalla ensimmäisen sooloalbuminsa "Nyt!"


title: Popeda

text: Popedan seuraava studioalbumi "Harasoo" (1984) nousi suureksi kaupalliseksi menestykseksi, ja sen kappaleet ""Matkalla Alabamaan"" ja ""Sukset (vaikeata tämä hiihtäminen)"" jäivät yhtyeen vakituisiksi kappaleiksi konserteissa.


title: Popeda

text: "Harasoo"-albumin jälkeen alkoikin yhtyeen historian ensimmäinen suosion huippukausi, ja Popedan keikkasuosio vakiintui järkkymättömäksi, ja yhtyeelle julkaistiin myös Ikurin Posti -nimistä fanilehteä. Myös seuraava studioalbumi, vuonna 1985 julkaistu "Pohjantähden alla" menestyi loistavasti, ja se sisälsi kenties yhtyeen uran suurimman hitin "Kuuma kesä". Albumin jälkeen pianisti Eero “Safka” Pekkonen kuitenkin jätti yhtyeen.


title: Popeda

text: Vuonna 1986 Popeda koki eittämättä koko uransa suurimman tragedian, kun yhtyeessä sen koko uran läpi vaikuttanut kitaristi Arwo Mikkonen menehtyi kesken soundcheckin lavalle saatuaan sydänkohtauksen. Mikkosen kuoleman jälkeen yhtye harkitsi jopa lopettamista, mutta Mikkosen vaimo Sirpa sanoi, ettei yhtyettä saisi lopettaa, sillä Arwo olisi halunnut Popedan jatkavan kaikesta huolimatta.


title: Popeda

text: Mikkosen kuoleman jälkeen yhtyeeseen liittyivät kitaristi Timo “Törrö” Tapaninen sekä pianisti Jukka “Jukkis” Järvinen. Lisäksi kitaristi Costello Hautamäen musiikillinen vastuu kasvoi entisestään Mikkosen kuoleman jälkeen. Uudella kokoonpanolla julkaistiin studioalbumit "Ei oo valoo" (1987), "Hallelujaa" (1988) ja "Kans’an Popeda" (1990). Kovasta studiotehtailusta huolimatta albumeilta uupuivat oleelliset hittikappaleet, eivätkä ne saaneet kovinkaan suurta kaupallista menestystä. Yhtye pysyi kuitenkin pinnalla kehnommasta levynmyynnistä huolimatta tehtyään EppuPopedaNormaali-yhteiskiertueen Eppu Normaalin kanssa vuonna 1987, ja jatkaen keikkailuaan ahkerasti. Myös yhtyeiden yhteinen single, "20 vuotta sikana / Hyvä kankkunen" sai osakseen pientä menestystä. Yhtyeen jäsenten, etenkin Hautamäen ja Tapanisen, välit kuitenkin kiristyivät 1990-luvun taitteessa, joten Tapaninen joutui jättämään yhtyeen vuosikymmenen vaihteessa. Syksyllä 1990 myös bassokitaristi Jyrki K. Melartin poistui yhtyeestä.


title: Popeda

text: Markku Petander liittyi yhtyeen uudeksi bassokitaristiksi vuoden 1990 syksyllä. Uusi studioalbumi, vuonna 1992 julkaistu "Svoboda" katkaisi lamaantuneen suosion kauden yhtyeen historiassa, ja se sisälsi hittisinglet ""Punaista ja makeaa"", ""Repe ja Lissu"" sekä ""Kersantti Karoliina"", jonka b-puolella oli niin ikään menestyskappaleeksi noussut ""Mää ja Tapparan mies"". Costello Hautamäki on myöhemmin sanonut "Svobodan" (1992) olevan Popedan paras albumi koskaan. Albumi myi lopulta platinaa, ja se on Popedan myydyin studioalbumi sekä yhtyeen toiseksi eniten myydyin albumi, edellään vain kokoelma-albumi "Pelkkää juhlaa – 25v. Juhlakokoelma". Vuonna 1993 yhtye julkaisi singlejen B-puolista kootun kokoelma-albumin "Peetlehemin pesäveikot (nopein saa)".


title: Popeda

text: Svobodan seuraaja, vuoden 1994 "H.Ö.N.Ö." paisui Popedan pitkäkestoisimmaksi studioalbumiksi. Albumilla käytettiin paljon ulkopuolista kirjoitusapua, ja 17 kappaletta sisältänyt albumi sisälsi vain viisi Mustajärven sanoittamaa kappaletta. Kirjoitusapujen lisäksi albumilla käytettiin ensimmäistä kertaa yhtyeen historiassa myös sessiomuusikkoja, ja esimerkiksi hittisinglellä "Tahdotko mut tosiaan" rumpuja soitti Kari Holmin sijasta Ari Toikka. Yhtyeen muut jäsenet pitivät albumia lisäksi Costello Hautamäen ja Markku Petanderin omana kokeellisena tuotoksena, eivätkä pitäneet ajatuksesta sisällyttää albumille kaikki kirjoitettu materiaali.


title: Popeda

text: Seuraava studioalbumi "Live at the BBC" (1995) nauhoitettiin historiallisesti Lontoossa. Albumi sisälsi uudelleen akustisiksi versioiksi sovitettuja vanhoja kappaleita, ja bassokitaristina toimi Eppu Normaalin Sami Ruusukallio, sillä Petander toimi toisena kitaristina yhdessä Hautamäen kanssa. Albumin julkaisemisen jälkeen Petander mursi kätensä.


title: Popeda

text: Keväällä 1996 vanha bassokitaristi Jyrki Melartin palasi yhtyeeseen. Joulukuussa 1996 yhtye alkoi työstämään neljättätoista albumiaan "500 cc" Mika Sundqvistin MSL-studiolla. Albumi sisälsi muun muassa kappaleen ""Mannaa mammonaa"", jolla yhtye voitti voitti vuonna 1997 jääkiekon maailmanmestaruuskilpailujen tunnusmusiikin sävellyskilpailun, sekä ""Minä, sinä ja Mannerheim"", jolla Pate Mustajärven lisäksi laulaa Klamydia-yhtyeen Vesku Jokinen. Levy julkaistiin vuonna 1997 ja sen tuotti Costello Hautamäki. Syksyllä 1997 yhtye julkaisi vielä kokoelma-albumin "Hittejä, kersantti Karoliina!".


title: Popeda

text: Popeda juhli 20-vuotista uraansa vuonna 1998 Tampereella esiintymällä alkuperäisessä kokoonpanossaan lukuun ottamatta Arwo Mikkosta. Seuraavana vuonna yhtye julkaisi coveralbumin "Vieraissa". Albumin julkaisemisen jälkeen yhtye jäi tauolle vuoden 2000 ajaksi.


title: Popeda

text: Tauon aikana Pate Mustajärvi keskittyi soolouraansa ja Costello Hautamäki levytti sekä keikkaili yhdessä The Neropatsin kanssa. Tauon aikana Holm ja Järvinen kuitenkin jättivät yhtyeen, ja uudeksi rumpaliksi hankittiin Arska Rautajoki, joka oli vaikuttanut The Neropatsissa yhdessä Hautamäen kanssa. Seuraavaa studioalbumia "Just!" (2001) nauhoitettiin myös yhteistyössä vanhan pianistin, Eero “Safka” Pekkosen kanssa, mutta lopulta Jani Kemppinen vakiinnutti paikkansa yhtyeessä.


title: Popeda

text: Vuonna 2002 yhtye vastaanotti suru-uutisen: yhtyeen alkuperäinen bassokitaristi ja perustajajäsen Ilari Ainiala oli kuollut. Tauon aikana myös Costello Hautamäki siirtyi hetkellisesti paluun tehneeseen Hanoi Rocks -yhtyeeseen muttei eronnut yhtyeestä.


title: Popeda

text: Saman vuoden 2002 keväällä yhtye suuntasi studioon nauhoittamaan Olli Lindholmin ja Pauli Hanhiniemen yhteissävellyksen ""Kakskytä centtiä"". Alun perin yhtyeen muut jäsenet vastustivat Hautamäen ehdotusta kappaleen levyttämisestä, mutta siitä muodostui pian yksi Popedan suosituimmista kappaleista. Koska yhtye oli levytystauolla, syksyllä 2002 julkaistiin tuplakokoelma Pelkkää juhlaa – 25v. Juhlakokoelma, joka sisälsi myös Mustajärven soolotuotantoa. Albumin julkaisua seuranneella Coitus Prolongatus Tour -kiertueella yhtyeen esiintymisiä haittasivat kuitenkin merkittävästi Mustajärven alkoholiongelmat. Juhlavuosi huipentui DVD-julkaisuun Hyvää iltaa, Tampere!, joka sisälsi Tampereella nauhoitetun konsertin, vanhoja videoita sekä televisioesiintymisiä ja muuta erikoismateriaalia. Popedan jatkaessa taukoaan uuden materiaalin levyttämisestä Mustajärven alkoholiongelmat paisuivat, mutta hän levytti silti sooloalbuminsa Ajan päivin, ajan öin, jonka nimikkoraita nousi yhdeksi hänen suurimmista soolohiteistään.


title: Popeda

text: Popeda palasi pitkän tauon jälkeen studioon, ja vuonna 2005 julkaistu studioalbumi "Häkää!" saavutti kohtalaisen menestyksen. Seuraavana vuonna alkoholi alkoi saada entistä enemmän otetta Mustajärvestä, ja tämän alkoholinkäyttö johti vaikeuksiin erityisesti keikkaillessa.


title: Popeda

text: Vuosi 2006 käynnistyikin kankealla tavalla, sillä Mustajärvi ei alkoholisoitumisensa takia kyennyt lähtemään kiertueelle vuoden alussa. Tuuraajaksi hankittiin Mustajärven siskonpoika, Mustat Enkelit -yhtyeen laulaja Jussi Aaltonen. Hän esiintyi Popedan riveissä kymmenkunta keikkaa, minkä jälkeen Mustajärvi itse palasi esiintymislavoille.


title: Popeda

text: Koko vuonna 2006 yhtye soitti peräti 102 keikkaa, mutta vuoden 2007 kiertueelle esiintymismäärää vähennettiin Mustajärven ongelmien äityessä pahemmaksi jälleen kesällä. Yhtye esiintyi muun muassa Radio 957:n järjestämällä juhlaristeilyllä minikeikalla, joka myös nauhoitettiin ja julkaistiin Bonus-DVD:nä saman vuoden kokoelma-albumilla "30-vuotinen sota 1977–2007". Hetki löi kuitenkin Mustajärvelle, sillä tämä lyyhistyi risteilyn jälkeisenä päivänä yhtyeen keikkabussin lattialle ja kiidätettiin ambulanssilla sairaalaan. Loppukesän esiintymiset hoidettiin jälleen Jussi Aaltosen kanssa. Syyskuussa Mustajärvi päätti lopettaa alkoholinkäytön ja hankkiutui hoitoon Lapualle.


title: Popeda

text: Mustajärven raitistuttua yhtye jätti jäähyväiset kosketinsoittaja Jani Kemppiselle ja rumpali Arska Rautajoelle. Vuonna 2008 yhtye löysi vihdoin korvaajat. Koskettimiin hankittiin Iso-Pate Kivinen ja rumpaliksi Lacu Lahtinen. Molemmat olivat toimineet aiemmin Hanoi Rocks -yhtyeessä, jonka kautta he tunsivat myös kitaristi Costello Hautamäen. Uudella kokoonpanolla yhtye alkoi työstää uutta studioalbumia loppukeväästä. "Täydelliset miehet" -nimen saanut albumi ilmestyi kauppoihin 24. syyskuuta 2008, ja albumi ylitti kultalevyrajan nopeasti tuoden Popedalle ensimmäisen kultalevyn studioalbumien sarjassa sitten vuoden 1994.


title: Popeda

text: Vuonna 2010 Popeda julkaisi myös ensimmäisen livealbuminsa sitten vuoden 1986, kun "Pitkä kuuma kesä 2010 – Live" -nimen saanut konserttitaltiointi ilmestyi. Samaan aikaan julkaistiin myös samanniminen, Tampereella nauhoitettu DVD-tallenne. Yhtye levytti vuonna 2011 uuden "Voitto"-studioalbumin. Singlejulkaisu ""Hääkellot soi"" sai radiosoittoaikaa. Myös "Voitto" myi edeltäjänsä tapaisesti kultalevyn oikeuttavan myyntimäärän. Popeda täytti vuonna 2017 40 vuotta. Yhtye julkaisi 17. maaliskuuta 2017 uuden studioalbumin "Haista Popeda!" .


title: Popeda

text: Popedan henkiset juuret ovat boogierockissa. Alkuaikoina yhtyeen musiikissa ja sanoituksissa oli vaikutteita uudesta aallosta, mutta 1980-luvun alussa musiikkityyli muuttui hard rock -tyylisemmäksi ja melodisemmaksi suomirockiksi. Yhtyeen linjaa on joskus luonnehdittu myös "äijä-rockiksi". Epe Helenius, joka kiinnitti yhtyeen Poko Rekordsiin vuonna 1977, kutsui yhtyettä ”Suomen Rolling Stonesiksi”. Rolling Stones on antanut Popedalle musiikillisia vaikutteita ja esimerkiksi vuonna 1999 levytetty "Mustaa" on suomennos Rolling Stonesin kappaleesta "Paint It, Black".


title: Popeda

text: Yhtye oli suosionsa huipulla 1980-luvulta 1990-luvun alkuun. Vielä 1970-luvulla levytetyt albumit eivät tuoneet menestystä, mutta 1980-luvulta lähtien yhtyeen suosio nousi. Vuonna 1985 levytetty "Kuuma kesä" on yksi Popedan tunnetuimpia kappaleita. Vuonna 2005 kappale valittiin myös kaikkien aikojen kesähitiksi.


title: Popeda

text: Suurimman osan Popedan kappaleista on säveltänyt kitaristi Costello Hautamäki ja sanoittanut yhtyeen solisti Pate Mustajärvi. Tekstejä ovat tehneet myös muun muassa Pauli Hanhiniemi ("Tahdotko mut tosiaan", "Kakskytä centtiä") ja Juice Leskinen ("Mää ja Tapparan mies"). Ennen Costelloa yhtyeen alkuperäinen kitaristi Tapani Mikkonen toimi yhtyeen pääasiallisena säveltäjänä.


title: Popeda

text: Negative-yhtyeen solisti Jonne Aaron on tehnyt Popedalle kappaleen "Elän itselleni".


title: Popeda

text: Yhtyeen albumille "Voitto" on tehnyt sanoituksia Pate Mustajärven lisäksi muiden muassa Vexi Salmi, Jouni Hynynen sekä Jukka Takalo.


title: Rooman provinssit

text: Provinssit () olivat Rooman valtakunnan suurimpia hallinnollisia alueita Italian niemimaan ulkopuolella. Provinsseja hallitsivat yleensä entiset konsulit (prokonsuli) tai preettorit (propreettori).


title: Rooman provinssit

text: Sisiliasta tehtiin ensimmäinen provinssi vuonna 241 eaa. ensimmäisen puunilaissodan jälkeen. Toisen puunilaissodan jälkeen Espanjasta tehtiin kaksi provinssia. Makedonialaissotien aikana Makedonia ja Kreikka joutuivat Rooman vallan alle ja niistä tehtiin provinsseja.


title: Rooman provinssit

text: Tasavallan aikana provinssien hallitsijat toimivat viroissaan vuoden ajan kerrallaan. Aina vuoden alussa provinssit jaettiin tuleville viran haltijoille joko arpomalla tai suoraan nimittämällä. Provinsseihin joissa odotettiin ongelmia, esimerkiksi kapinoita tai barbaarien hyökkäyksiä, lähetettiin yleensä entisiä konsuleja. Myös provinsseihin sijoitettujen legioonien määrä riippui siitä minkälaisia uhkia provinssia kohti kohdistui. Esimerkiksi vuonna 14 jaa. Lusitaniassa ei ollut yhtään pysyvää legioonaa, kun taas Germania Inferiorissa legioonia oli neljä rauhattoman Reinin vastaisen rajan takia. Ongelmalliset provinssit olivat haluttuja senaattorien keskuudessa koska sodan mukana saatiin aina sotasaalista.


title: Rooman provinssit

text: Keisariajalla provinssit jaettiin keisarillisiin provinsseihin ja senaatin hallitsemiin provinsseihin. Keisari määräsi keisarillisten provinssien hallitsijat ja senaatti omien provinssiensa hallitsijat. Senaatti valitsi kahden provinssin (Asia ja Africa) hallitsijan virkaan entisten konsulien keskuudesta ja kahdeksan provinssin entisten preettorien keskuudesta. Kummassakin tapauksessa viran haltijaa kutsuttiin prokonsuliksi. Keisari nimitti vuorostaan 24 provinssin hallitsijaksi legaatteja entisten konsulien (11 provinssin) ja preettorien (13 provinssia) keskuudesta. Jäljelle jääviä provinsseja hallitsivat ritarisäätyyn kuuluneet prefektit. Näistä tärkein oli vaurasta Egyptin provinssia hallinnut prefekti.


title: Rooman provinssit

text: Septimius Severus muutti provinssien hallintoa jonkin verran. Syrian, African ja Britannian provinssit jaettiin kahtia. Uusia provinsseja olivat Syria Coele ("Ontto Syyria"), Syria Phoenice, Numidia, Britannia Superior ja Britannia Inferior. Huomattavaa on että Severus jakoi juuri Syyrian ja Britannian pienempiin osiin koska usurpaattorit Pescennius Niger ja Albinus olivat niitä hallinneet. Idässä uudet vallatut alueet järjestettiin myös provinsseiksi. Uusia provinsseja olivat pienempi Osrhoene ja Mesopotomia.


title: Rooman provinssit

text: Provinssien hallinto pysyi lähes samana prinsipaatin ajaoista aina 300-luvun kriisiin asti. Vasta Diocletianuksen aikana provinssien hallintoa uudistettiin merkittävästi. Aluksi hän jakoi valtakunnan noin 50 provinssia, joiden koko vaihteli suuresti, sataan pienempään provinssiin. Yli puolet näistä provinsseista sijaitsi valtakunnan itäosassa, joka oli pinta-alaltaan pienempi, mutta väkirikkaampi. Provinssien kuvernöörit, jotka olivat aikaisemmin voineet komentaa alueillaan olleita joukkoja, saivat tästedes hoitaa vain siviilihallintoa. Valtakunta jaettiin kahteentoista diokeesiin (kreik. dioikesis), joiden johtajaksi tuli vicarius.


title: Darth Maul

text: Darth Maul, myöhemmin vain Maul, on elokuvaohjaaja George Lucasin luoma kuvitteellinen hahmo, joka esiintyy "Tähtien sodassa". Hän oli sith-lordi ja Darth Sidiousin ensimmäinen oppilas, joka osasi käyttää kaksiteräistä valosapelia. Elokuvassa "" häntä näytteli Ray Park, mutta hänen äänenään oli Peter Serafinowicz. Darth Maul esiintyi myöhemmin animaatiosarjoissa "" ja "Star Wars Rebels", ääninäyttelijänään Samuel Witwer.


title: Darth Maul

text: Darth Maul esiteltiin elokuvassa "". Hän sai Darth Sidiousilta tehtävän vangita Naboon kunigatar Padmé Amidalan. Tatooinella hän kohtaa Qui-Gon Jinnin lähellä kuningattaren tähtialusta. Anakin Skywalkerin noustua alukseen ja aluksen tultua lähemmän, Qui-Gon pakenee taistelusta. Tämän jälkeen Maul lähtee Naboolle, jonka Kauppaliitto oli vallannut. Qui-Gon sekä Obi-Wan Kenobi kohtaavat myöhemmin valosapelitaistelussa yhtä aikaa. Maulin onnistuu tappaa Qui-Gon ja Obi-Wan melkein putoaa reaktorikuiluun. Mutta Voiman avulla hän nostaa itsensä takaisin ylös ja käyttää Qui-Gonin valosapelia katkaistakseen Maulin kehon. Maulin kehon molemmat puolikkaat putosivat reaktorikuiluun ja hänen oletettiin kuolleen.


title: Darth Maul

text: Animaatiosarjan "" kolmannella tuotantokaudella paljastettiin Maulin taustatarina. Hän oli yksi yöveljien klaanin sotureista planeetta Dathomirilla, jota hallitsivat noitamainen järjestö nimeltä Yösiskot ja heidän johtajansa Äiti Talzin. Maulin tatuoinnit olivat perinteisesti Yöveljien käyttämiä (vaikka aiemmat lähteet väittivät niitä sith-tatuoinneiksi). Talzin antoi Maulin nykyisen olinpaikan selvittämisen tehtäväksi tämän veljelle Savage Opressille, jonka kreivi Dooku otti oppilaakseen Asajj Ventressin tilalle.


title: Darth Maul

text: Neljännellä kaudella Opress löytää Maulin, joka oli menettänyt järkensä ja muistinsa siitä asti kun Obi-Wan oli voittanut hänet. Hän oli myös rakentanut itselleen mekaaniset hämähäkkimäiset tekojalat. Opress vie Maulin Dathomirille, jossa Talzin muotoili tekojalat uudelleen (kahdeksi normaaliksi tekojalaksi) ja palautti Maulin järjen. Maul sai tietää Kloonisotien alkaneen ilman häntä ja päätti Opressin avustuksella kostaa Obi-Wanille. Maulin ensimmäien yrityson planeetta Raydonialla sijaitsevasa kylässä, mutta Ventress esti aikeet saadakseen Opressista luvatun palkkion. Obi-Wan ja Ventress lähtevät jäädessään alakynteen ja samalla jedit tulevat tietoisiksi Maulin selviytymisestä.


title: Darth Maul

text: Viidennellä kaudella Maul ja Opress alkavat muodostaa omaa rikollisimperiumiaan. He värväävät planeetta Florrumilla weequay-rotuun kuuluvan piraatti Jiron ja tämän ryhmän, jotka kääntyvät johtajaansa Hondo Ohnakaa vastaan. Maul kohtaa jälleen valosapelitaistelussa Obi-Wan ja Opress surmasi jedimestari Adi Gallian. Mutta Hondo otti miehistönsä takaisin hallintaansa, Opress menetti toisen kätensä ja Maulin alus vaurioiutui. Maul ja Opress pakenivat pelastuskapselin avulla ja lopulta heidät löysi mandalorelainen nimeltä Pre Vizsla, joka johti järjestöä nimeltä Death Watch. Maulin saatua uudet tekojalat ja Opressin saatua tekokäsi, Maul suostuu auttamaan Vizslaa Mandaloren valloittamisessa. Hän kokoaa rikollisjärjestön nimeltä Shadow Collective, johon liittyvät myös hutt Jabban kätyrit sekä Black Sunin ja Pyken rikollissuvut.


title: Darth Maul

text: Maul auttoi Vizslaa lavastamaan hyökkäyksiä, joiden pysäyttämisellä Vizsla sai itsensä näyttämään sankarilta kansan silmissä. Mutta Vizsla petti Maulin, joka haastoi tämän kaksintaisteluun ja voitti. Maulista tuli Death Watchin uusi johtaja, mutta Bo Katan ja kaikki muut Vizslalle uskollisina pysyneet pakenivat. Maul osasi odottaa herttuatar Satine Kryzen pakoa vankilassa ja jedeille lähetettyä avunpyyntöä. Maul surmaa Satinen Obi-Wanille tullessa pleastamaan tätä. Myöhemmin Darth Sidious saapui itse Mandaloreen. Hän oli vaikuttunut Maulin selviytymisestä, mutta näki Maulin nouseen hänen vastustajakseen. Hän kohtaa valosapelitaistelussa sekä Maulin että Opressin. Taistelun päätteeksi Sidious surmasi Opressin ja voittaa helposti myös Maulin, joka aneli armoa. Sidious kuitenkin kiduttaa häntä Voimasalamoilla, mutta kertoo ettei aikonut tappaa entistä oppilastaan, vaan sanoi hänellä olevan muuta käyttöä hänelle.


title: Darth Maul

text: Maul teki paluun animaatiosarjan "Star Wars Rebels" toisen tuotantokauden päätösjaksossa "Oppilaan kohtalo". Hän oli tehnyt pakkolaskun sithien muinaiselle planeetalle Malachoriin, jossa häntä jäljiti inkvisiittori nimeltä Kahdeksas veli. Ezra Bridger löytää hänet ja Maul kertoo haluavansa kostaa Sidiousille itsensä ja veljensä puolesta. Hän johdattaa Ezran sith-temppeliin, jonka sisältävän holokronin hän kertoo voivan sithien voittamiseen tarvittavaa tietoa. Ezran mestarin, Kanan Jarrusin, sekä Ahsoka Tanon tultua paikalle, nelikko päätyy taisteluun Kahdeksatta veljeä sekä kapinallisia jo pidemmän aikaa jahdanneita inkvisiittoreita, Viidennettä veljeä ja Seitsemättä sisarta, vastaan. Inkvisiittoreiden peräännyttyä, hän suostuttelee jedit avukseen, koska hänellä ei ole voimia tuhota Darth Vaderia yksin. He kohtaavat inkvisiittorit uudelleen, Maulin surmatessa heistä kaksi ja Kahdeksannen veljen pudotessa kuolemaan pakoyrityksensä aikana. Sitten Maul paljastaa aikovansa tehdä Ezrasta itselleen oppilaan. Hän sokaisee Kananin ja huijaa Ezran aktivoimaan temppelin, joka on todellisuudessa sihtien muinainen taisteluasema. Ahsoka heittää hänet syrjään, mutta Maul selviää ja myöhemmin, kun temppeli on romahtanut, hän pakenee Kahdeksannen veljen TIE-hävittäjällä.


title: Darth Maul

text: Kuukausia Malachorin tapahtumien jälkeen, Kananin ja Ezran ollessa suorittamassa tehtävää, Maul hyökkäsi "Ghostiin" ja otti muun miehistön panttivangeikseen. Hän vaatii itselleen sith-holokronia että Kanin jediholokronia. Kananin hakiessa sith-holokronia, Maul etsi jediholokronia ja luotasi Voiman avulla Hera Syndullan mieltä sen löytämiseksi. Hän myös estää kapinallisten pakosuunnitelman ja vie heidän Ulkokehällä sijaitsevalle asemalle odottamaan jedien paluuta. Hän ohjeistaa Ezraa avaamaan jediholokronin ja avaa itse sith-holokronin. He yhdistävät holokronit ja näkevät näkyjä: Ezra siitä miten voittaa sithit ja Maul oman näkynsä. Ezran murrettua yhteys syntyy räjähdys, jonka jälkeen Maul pakenee toistaen sanoja "Hän elää." Ezra itse muisti näystään vain planeetan, joka kiersi kahta aurinkoa.


title: Darth Maul

text: Ezran nähtyä näkyjä Maulista, Maul ilmestyy jonkin ajan kuluttua kapinallisten Chopper-aseman luokse planeetta Atollonilla. Koska holokronit vauriouituivat räjähdyksessä, hän oli löytänyt toisen keinon saada loput tarvitsemansa tiedot. Hän vie Ezran mukanaan Dathomiriin ja käyttää yhtä Yösiskojen loitsuista yhdistääkseen väliaikaisesti Ezran mielen ja oman mielensä. Loitsun jälkeen, Maul saa selville missä hänen etsimänsä henkilö on. Ezra, joka etsii yhä keinoa sithien tuhoamiseksi, saa selville, että Maulin etsimä henkilö on Obi-Wan Kenobi.


title: Darth Maul

text: Maul pääsi lopulta Tatooinelle, mutta ei löytänyt Obi-Wania. Niinpä hän odotti Ezran saapumista, toivoen, että tämä johdattaisi hänet Obi-Wanin luokse. Maulin suunnitelma toimi, mutta ihmetteli mitä Obi-Wan teki Tatooinella. Lopulta hän tajusi tämän suojelevan jotakuta ja he aloittivat valosapelitaistelun. Obi-Wan muisti liikkeet, joilla Maul oli tappanut Qui-Gonin ja onnistui haavoittamaan Maulia kuolettavasti. Ennen kuolemaansa Obi-Wanin käsivarsille Maul kysyi oliko suojeltu henkilö todellinen Valittu. Kun Obi-Wan vastasi kyllä, Maul sanoi "Hän kostaa puolestamme".


title: Darth Maul

text: Ennen "Rebelsin" tapahtumia sijoittuvassa antologiaelokuvassa "Solo: A Star Wars Story" Maul teki lyhyen esiitymisen, kun hän paljastuu rikollisjärjestö Crimson Dawnia johtaneen Dryden Vosin toimeksiantajaksi. Drydenin ylin luutnantti Qi’ra kertoo hänelle Drydenin kuolemasta, minkä johdosta Maul ylentää Qi’ran tämän seuraajaksi. "Pimeässä uhassa" näytellyt Ray Park palasi Maulin näyttelijäksi, Sam Witwerin ääninäyttelessä hahmoa.


title: Darth Maul

text: Romaanissa "Darth Plageuis" tarinan nimikkohahmo lähettää oppilaansa Darth Sidiousin Dathomiriin. Paikallinen noita aistii Sidiousin vahvuuden Voimassa ja uskoo tämän olevan jedi. Hän antaa 2-vuotiaan zabrak-poikansa tämän huomaan. Ymmärrettyään, ettei Sidious olekaan jedi, hän kertoo yrittäneensä pelastaa poikansa Äiti Talzinilta, joka oli surmannut Maulin isän. Sidious aistii pojan olevan vahva voimassa ja ymmärtää, että tästä tulisi uhka, jos saisi jedikoulutuksen. Sidious pitää Maulin salassa Darth Plagueisilta ja päättää kouluttaa tästä itselleen sith-oppilaan. Sidious aikoo kuitenkin vain käyttää Maulia uhrattavana työkaluna perillisen sijaan.


title: Darth Maul

text: Michael Reavesin kirjoittamassa romaanissa "" Sidious kasvatti Maulin ja merkitsi tämän kehon sith-tatuoinneilla. Maul sai mestariltaan tehtäväksi tappaa poliitikkoja, rikollisjohtajia, kauppiaita ja sotaherroja.


title: Darth Maul

text: Aaron McBriden kirjoittamassa ja Dark Horse Comicsin "Star Wars: Visionaries" -sarjakuvassa julkaistussa ”Old Wounds” -tarinassa Maul oli selvinnyt Naboon taistelusta ja hänen sarvensa olivat pidentyneet. Hänellä oli samantyyppiset tekojalat kuin kenraali Grievousilla. Hän jahtaa Obi-Wania ympäri galaksia kunnes muutama vuosi elokuvan "" tapahtumien jälkeen, hän selvittää tiensä Tatooinelle. Maulin suunnitelma oli ensin tappaa Obi-Wan ja sitten ansaita takaisin paikkansa Darth Sidiousin alias keisarin Palpatinen oppilaana viemällä Luke hänelle ja tappamalla Darth Vader. Hän haastaa Obi-Wanin jälleen valosapelitaisteluun, mutta Obi-Wan voittaa hänet jälleen ja lopuksi Owen Lars ampuu Maulia päähän, tappaen tämän. Obi-Wan kiittää Owenia ja päättää polttaa Maulin ruumiin.


title: Darth Maul

text: Ron Marzin luomassa ja "Star Wars Tales 9" -sarjakuvassa julkaistussa ”Resurrection”-tarinassa loi Maulista kloonin korvaamaan Darth Vaderin paikan, mutta Vader voitti kloonin taistelussa ja tappoi tämän. "Star Wars Tales 17" -sarjakuvan tarinassa ”Phantom Menace” iridonialaistiedemies piti Maulin aivoja elossa monia vuosia. Hän loi tästä kiinteän hologrammin toimimaan Iridonian mestaritaistelijana. Luke Skywalker kohtaa hänet ja havaitsee, että hologrammi aiheuttaa häiriöitä Voimassa ja sammuttaa lopullisesti järjestelmän, joka pitää Maulin aivot elossa.


title: Tampereen Gunners

text: Tampereen Gunners on vuonna 1989 perustettu tamperelainen salibandyn erikoisseura. Keväällä 2008 miesten ja poikien toiminta siirtyi Kooveen alaisuuteen. Näin ollen seuralla on toimintaa ainoastaan naisten sarjoissa. Pietarsaarelaisen FBC Jeppiksen luovuttua sarjapaikasta naisten edustusjoukkue pelaa kaudella 2017–2018 Sisä-Suomen II-divisoonassa.


title: Eeva Joenpelto

text: Eeva Elisabeth Joenpelto (vuodesta 1945 Hellemann; 17. kesäkuuta 1921 Sammatti – 28. tammikuuta 2004 Lohja) oli palkittu suomalainen kirjailija. Hän käytti myös salanimiä Eeva Helle ja Eeva Autere.


title: Eeva Joenpelto

text: Joenpelto sai kuudesti valtion kirjallisuuspalkinnon ja Finlandia-palkinnon vuonna 1994. Hänelle myönnettiin vuonna 1968 Pro Finlandia-mitali.


title: Eeva Joenpelto

text: Eeva Joenpellon isä oli kauppias Johan Joenpelto (ent. Wirilander). Joenpelto valmistui ylioppilaaksi vuonna 1940 ja opiskeli Yhteiskunnallisessa korkeakoulussa 1940–1942. 1940-luvulla hän työskenteli mainos- ja lehtialalla. Joenpellon esikoisromaani "Seitsemän päivää" ilmestyi salanimellä Eeva Helle vuonna 1946. Seuraava romaani "Tulee sittenkin päivä..." julkaistiin Eeva Autereen salanimellä vuonna 1950.


title: Eeva Joenpelto

text: Joenpelto muistetaan eritoten 1970-luvun Lohja-sarjastaan. Häntä on pidetty vahvojen naisten kuvaajana – leima, jota vastaan kirjailija itse usein pyristeli. Keskeinen arvo Joenpellon työssä ja elämässä oli kunniallisuus: ”Että oltaisiin ihmisiksi.” Joenpelto myös suomensi kirjallisuutta, muun muassa Enid Blytonin ensimmäisen "Viisikko"-kirjan "Viisikko aarresaarella" Lea Karvosen salanimellä. Hänen teoksiaan on käännetty ainakin ruotsiksi, norjaksi, tanskaksi, viroksi, venäjäksi, unkariksi, islanniksi, puolaksi, tšekiksi, romaniaksi ja englanniksi.


title: Eeva Joenpelto

text: Joenpelto oli kirjailijoiden sananvapausjärjestö Suomen PENin puheenjohtaja vuosina 1964–1967. Hän toimi taiteilijaprofessorina vuosina 1980–1985.


title: Eeva Joenpelto

text: Joenpellon oli 1945–1975 naimisissa kustannusyhtiö Tammen toimitusjohtajan Jarl Hellemannin kanssa. Heillä oli kaksi lasta. Joenpelto testamenttasi Sammatissa sijaitsevan kotitalonsa kirjailijoiden käyttöön nimeään kantavaksi kirjailijakodiksi.


title: Legioona

text: Legioona (, monikko "legiones") oli Rooman valtakunnan armeijan perusyksikkö. Arviolta 4 000–6 000 miehen vahvuiset legioonat olivat takaamassa Rooman turvallisuutta ja laajentumista, ja niillä oli myös suurta poliittista valtaa. Legioona on verrattavissa nykyarmeijoiden Prikaatiin.


title: Legioona

text: Legioonien todennäköisesti merkittävin osa oli niiden raskas jalkaväki eli legioonalaiset ("legionarius", monikko "legionarii"). Legioonalaisia tukivat usein auxilia-joukot, jotka toimivat jousimiehinä, ratsujoukkoina, keihäsmiehinä ja jopa linkomiehinä. Legioonat olivat numeroituja, ja niistä tunnetaan nykyään noin 50. Keisariajalla Rooman armeijassa oli samanaikaisesti 25–30 legioonaa.


title: Legioona

text: Rooman kuninkaiden aikana koko armeija koostui yhdestä ainoasta legioonasta, eli pääasiassa aristokraattien johtamasta jalkaväestä. Sana legioona () tarkoitti kutsuntaa ja viittasi koko Rooman silloiseen armeijaan. Varhaisen Rooman sodankäynti oli pienimuotoista ja koostui yleensä ryöstöretkistä. 500- tai 400-luvuilla eaa. roomalaiset omaksuivat kreikkalaisen hopliittifalangin. Hopliitit olivat raskaasti aseistettuja keihäsmiehiä ja taistelivat tiiviissä muodostelmassa, jopa kahdeksan miehen syvyisissä rivistöissä, falangissa. Jossakin vaiheessa, ehkä tasavallan alussa, 6000 miehen vahvuinen armeija jaettiin kahteen legioonaan, joita kumpaakin komensi konsuli. Legioonien organisointi alkoi 300-luvun eaa. puolivälissä muuttua järjestelmällisemmiksi kun sodista tuli entistä laajempia. "Legioona" alkoi merkitä armeijan keskeisintä yksikköä ja entiset falangi-taktiikat vaihdettiin joustavampaan manipuli-järjestelmään (). Roomalaiset sotivat vuosina 343–290 eaa. kolme suurta sotaa samnilaisia vastaan Keski-Italiassa, jossa maasto oli vuoristoista eikä sopinut jäykälle falangille.


title: Legioona

text: Legioonat eivät olleet pysyviä vaan joka vuosi muodostettiin normaalisti neljä legioonaa. Kutakin legioonaa komensi kuusi sotilastribuunia, jotka vuoden 311 eaa. jälkeen valitsi Rooman kansa.


title: Legioona

text: Tasavallassa legioonat olivat yleensä lyhytikäisiä, paitsi legioonat I–IV, jotka olivat konsuliaariarmeijoita (molemmat konsulit komensivat kahta legioonaa). Muihin armeijoihin värvättiin aina kuhunkin sotaretkeen tarvittava määrä sotilaita. Ennen Gaius Mariuksen uudistuksia, legioonat koostuivat seuraavista yksiköistä: "velites" eli kevytaseiset keihäänheittäjät, kolme raskaasti aseistettua jalkaväkiriviä, "hastati", "principes" ja "triarii" sekä vähälukuinen ratsuväki eli "equites". Jokainen sotilas kustansi omat aseensa ja varusteensa.


title: Legioona

text: Equites eli ratsuväki koostui rikkaimmista sotilaista. Ratsumiehiä oli aluksi vain 300, joten ratsuväki oli yleensä niin pieni, ettei se vaikuttanut taistelun kulkuun. Roomalaiset palkkasivat usein liittolaisiltaan ratsuväkeä, sillä roomalaiset eivät olleet yleensä hyviä ratsumiehiä. Ratsuväen merkitys kasvoi vasta myöhemmin.


title: Legioona

text: Velites oli kevytaseinen apujoukko, joka koostui köyhimmistä kansalaisista, joilla ei ollut varaa ostaa riittävän hyviä varusteita. He olivat taistelussa keihäänheittäjiä, jotka eivät yleensä joutuneet lähitaisteluun. Velites oli aliarvioitu yksikkö, mutta heitä tarvittiin usein erilaisissa taktisissa tilanteissa: esimerkiksi Zaman taistelussa velites oli merkittävä tekijä sotanorsujen torjumisessa.


title: Legioona

text: Hastati koostui nuorimmista sotilaista ja oli ensimmäinen raskaan jalkaväen linja legioonassa. Heidät oli varustettu lyhyellä miekalla ("gladius"), soikealla nahkapäällystetyllä kilvellä ("scutum"), pronssikypärällä ja heittokeihäällä ("pilum").


title: Legioona

text: Principes oli toinen raskaan jalkaväen linja legioonassa. He olivat vanhempia ja kokeneempia legioonalaisia kuin hastatit. He olivat varustautuneet samoin kuin hastatit, mutta heidän aseensa olivat yleensä parempilaatuisia. He olivat tyypillisesti rikkaampia kuin hastati-rivissä olevat nuorukaiset. Principes oli luultavasti legioonan vahvin rivi, sillä sen sotilaat eivät olleet liian nuoria, eikä heitä ollut niin vähän kuin kokeneempia triarii-rivin sotilaita.


title: Legioona

text: Triarii oli kolmas raskaan jalkaväen linja legioonassa. He olivat legioonassa vanhimpia, kokeneimpia ja yleensä rikkaimpia sotilaita. Heitä käytettiin taisteluissa vain hätätilanteissa eli silloin, kun vihollinen oli päässyt kahden edessä olevan rivin lävitse. Triarii oli varustettu suurella soikealla kilvellä, miekalla ja isolla hopliitti-keihäällä heittokeihään sijaan, toisin kuin kaksi edellistä riviä. Triarii oli armeijan eliittiä, mutta heitä oli yleensä taistelukentillä vähän. Triarii-riviin saatettiin sijoittaa myös perheellisiä miehiä.


title: Legioona

text: Kaikki nämä linjat oli jaettu manipuleihin, jotka vuorostaan koostuivat kahdesta "kenturiasta". Kenturia koostui 60–80 sotilaasta, vaikka alkujaan sotilaita lienee ollut nimenmukaisesti sata. Erityisesti Triarii-manipulit olivat yleensä vajaita. Kenturiaa johti "kenturio", ja vanhin heistä johti manipulia. Kenturia koostui puolestaan kahdeksan miestä käsittäneistä ryhmistä, joilla kullakin oli yhteinen teltta, muuli ja ruoanlaittovälineet.


title: Legioona

text: Ennen taistelun alkamista manipulit järjestäytyivät yleensä shakkilautaa muistuttavaan "quincunx"-muodostelmaan, jossa manipulien väliin jäi manipulin verran tilaa. Hastati-manipulien välille jääneen aukon takana seisoi Principes-manipuli, ja Principes-manipulien väliin jääneiden aukkojen takana taas seisoi Triarii-manipuli. Velites-joukot seisoivat näiden edessä suojaamassa legioonaa sen järjestyessä. Yleensä on oletettu, että nämä tyhjät tilat täyttyivät ennen taistelun alkamista. Adrian Goldsworthy on esittänyt, että legioonat myös taistelivat "quincunx"-muodostelmassa.


title: Legioona

text: Gaius Mariuksen uudistusten myötä Rooman valtakunnan armeijasta tuli vakinainen palkka-armeija. Armeijaan ei enää määrätty tarvittavaa määrää kansalaisia väenotossa, vaan kansalaiset saivat vapaaehtoisesti liittyä armeijaan. Jos he liittyivät legioonaan, he palvelivat 25 vuotta kovan kurin ja koulutuksen alaisina. Legioonalaisille maksettiin palkkaa, eikä heidän tarvinnut enää omistaa maata, mikä teki armeijasta houkuttelevan maattomille köyhille. Koska legioonalaiset olivat armeijassa lähes koko sen kaksikymmentä vuotta, jonka he palvelivat, heistä tuli paljon aiempaa parempia sotilaita, varsinkin kun taito ja kokemus periytyivät yksikössä. Tämä uudistus oli paha takaisku tasavallalle, koska legioonan komentajat maksoivat palkat, ja legioonalaiset tulivat lojaaleiksi komentajalle eivätkä senaatille. Kun legioonalaiset olivat palvelleet 25 vuotta legioonassa, he saivat palkinnoksi tontin tai rahaa. Gaius Mariuksen uudistusten jälkeen kaikki legioonalaiset varustettiin samanlaisilla varusteilla ja manipulijärjestelmä vaihdettiin kohorteihin. Marius halusi myös saada lisää liikkuvuutta legioonaan. Marius mm. antoi jokaiselle miehelle oman paalun kannettavaksi. Paaluista rakennettiin marssin jälkeiseksi illaksi leirin varustuksia. Sotilaat kutsuivatkin itseään Mariuksen muuleiksi.


title: Legioona

text: Legioonan pienin yksikkö oli "kenturia" tai "centuria" (noin 80 miestä). Kenturiat muodostivat kohortteja. Ensimmäinen kohortti koostui kymmenestä kenturiasta (800 miestä), ja loput yhdeksän kohorttia sisälsivät kuusi kenturiaa kukin. Kymmenen kohorttia muodostivat legioonan. Yksiköiden koko vaihteli ajan kuluessa.


title: Legioona

text: Sisällissotien kaudella legioonia oli jopa 70, ja Augustuksen noustua valtaan sisällissotien jälkeen hänen suurimpia ongelmiaan oli valtavan armeijan ylläpito. Niinpä hän kotiutti suuren määrän legioonia, ja jakoi maata 300 000 veteraanille. Lopulta valtakunnassa oli 28 legioonaa eli noin 150 000 legioonalaista, joiden tukena oli saman verran auxilia-joukkoja. Jokainen legioona sai omat sotamerkkinsä, järjestysnumeron ja epiteetin. Armeija oli Augustuksen valta-aikana erittäin pieni, sillä luultavasti vain noin puoli prosenttia väkiluvusta palveli armeijassa. Varus johti vuonna 9 kolme legioonaa tuhoon Teutoburgin taistelussa, minkä jälkeen legioonia jäi jäljelle 25. Legioonat olivat prinsipaatin aikana melko samanlaisia kuin ne olivat olleet Gaius Mariuksen jälkeen tasavallan aikana. Tosin prinsipaatin legioonat oli varustettu "lorica segmentata" -rintapanssarilla, joka suojasi paljon paremmin tärkeitä kehon osia ja olkapäitä. Se oli myös paljon kevyempi kuin entinen lorica hamata -rengaspanssari tai "lorica squamata" -suomupanssari, mutta sen valmistaminen ja huoltaminen oli kallista. Rengaspanssarin pystyi valmistamaan kuka tahansa orja, kun taas "segmentatan" tekemiseen tarvittiin kokenut haarniskaseppä, ja haarniska myös ruostui helposti. Trajanuksen (98–117 jaa.) valtakausi oli kulta-aikaa legioonille, jotka olivatkin tuolloin parhaimmillaan.


title: Legioona

text: Prinsipaatin aikana, toisin kuin tasavallan kaudella, legioonalaiset olivat lojaaleja keisarilleen, joka maksoi heidän palkkansa. Tämä vähensi sisällisodan vaaraa, sillä komentajien oli vaikeaa ja jopa mahdotonta saada legioonat tukemaan vallankaappausta. Myöhemmin, kun palkkojen maksamiskyky väheni, oli myös enemmän sisällisotia.


title: Legioona

text: Niin sanottu Pax Romana eli Rooman rauha loppui 200-luvulla toistuviin sisällissotiin, talouskriiseihin sekä jatkuvaan inflaatioon ja tehottomaan hallintoon. Tämän seurauksena alkoi myös paine pohjoisrajoilla kasvaa, ja germaaniheimot alkoivat tehdä yhä pahempia ryöstöretkiä valtakuntaa kohtaan. 200-luvun sisällissodassa hyvin koulutetut ja tehokkaat legioonat taistelivat toisiaan vastaan, joten legioonien laatu heikkeni tuolloin. Sisällissotien johdosta legioonat eivät myöskään enää keskittyneet pitämään rajojen takana germaaneja sekä muita "barbaareja", joten ne pääsivät ryöstelemään vapaasti Rooman valtakunnan aluetta. Rooman valtakunta ilman puolustavaa armeijaa oli helppo kohde hyökkääjille. Valtakunnan sisällä oli ollut 200 vuotta vallinnut rauhan kausi, joten germaanit pääsivät nopeasti liikkumaan hyvillä teillä esteettömästi. Lisäksi talouden polarisoitumisen vuoksi jatkuvasti köyhtynyt maalaisväestö ja kaupunkien köyhälistö ei ollut enää kiinnostunut vapaaehtoisesta maanpuolustuksesta.


title: Legioona

text: Tuhoutuneita legioonia ei pystytty talouskriisin johdosta enää korvaamaan samantasoisilla joukoilla. Esimerkiksi Lorica segmentata -rintapanssarit olivat poistuneet käytöstä liian kalliina. Legioonalaisia alettiin värvätä yhä useammin Rooman kansalaisten sijaan barbaarien keskuudesta. Toisaalta auxilia-joukkoja alettiin myös värvätä Rooman kansalaisista.


title: Legioona

text: Diocletianus aloitti valtaan noustuaan monien muiden uudistusten ohella myös armeijan uudistuksen. Rooman valtakunnalla ei ollut keskusreserviä, joten se luotti erillisiin legiooniin. Ne marssivat aina hyökättyyn rintamaan tieverkostoa hyödyntäen, jolloin toinen rintama jäi alttiiksi vastahyökkäykselle. Diocletianus alkoi muodostaa pysyviä rajavartioyksiköitä ("Limitanei"), joille maksettiin vähän palkkaa ja jotka varustettiin huonoilla aseilla. Lisäksi heidät edellytettiin viljelemään oma ruokansa leirillä. "Comitatenses", joka koostui ratsuväestä ja legioonalaisista, ei vartioinut rajoja, vaan taisteli konkreetista hyökkäystä vastaan – tai keskenään. Armeija oli Diocletianuksen aikana teoriassa 600 000 miehen suuruinen, mutta käytännössä sen vahvuutena oli 400 000. Myöhäis-Rooman armeijan suurin ongelma oli luultavasti miehistön puute, vihollisten vain lisääntyessä.


title: Legioona

text: Konstantinus Suuri hajotti epäluotettaviksi osoittautuneet pretoriaanit, keisarin henkivartiokaartin, ja perusti keisarin "Palatini"-joukot, jotka koostuivat pääasiassa germaanipalkkasotureista. Tämä lisäsi armeijan epäroomalaistumista ja valtakunnan riippuvaisuutta germaaneista.


title: Legioona

text: Vaikka näillä uudistuksilla luotiinkin tukeva puolustusjoukko, oli niillä myös haittavaikutuksia esimerkiksi joukkojen laatuun. "Limitanei"-rajajoukot elivät leireissä joskus erittäin huonoissa oloissa, sen sijaan eliittijoukot elivät kaupungeissa rajajoukkoihin verrattuna erinomaisissa oloissa. Eräiden tutkimusten mukaan sotilaskurin ylläpito oli hankalaa heikkojen olojen ja huonon motivaation takia, mutta myös monista muista syistä. Esimerkiksi Adrianopolin taistelussa 378 jotkut legioonalaiset kieltäytyivät pitämästä panssaria ja ratsuväki juoksi pakoon lyhyen taistelun jälkeen goottien iskettyä heidän sivustaansa.


title: Legioona

text: Armeijan taktiikat muodostuivat nyt raskasjalkaväkikeskeisten operaatioiden sijaan ratsuväkikeskeisiksi ja ratsuväki kasvoi sekä määrällisesti että laadullisesti. Roomalaiset alkoivat ensimmäistä kertaa muun muassa varustaa täyshaarniskoituja katafrakteja. Ratsuväen kalleuden takia jalkaväkeä oli kuitenkin määrällisesti paljon enemmän.


title: Legioona

text: On vaikeaa arvioida kuinka tehokas myöhäis-Rooman armeija oli, mutta se oli ainakin paljon aiempaa kalliimpi. Verotus oli joskus Diocletianuksen ja Konstantinuksen aikana niin kovaa, että veronkerääjiä alettiin vihata enemmän kuin barbaareja. Silti armeija kykeni pitämään barbaarit loitolla vielä 150 vuoden ajan ja voittikin usein. Talouden ja elinkeinoelämän painopiste oli 400-luvulle tultaessa siirtynyt täysin Itä-Roomaan ja Länsi-Rooma oli kukistuessaan vuonna 476 käytännössä täysin konkurssitilassa.


title: Legioona

text: Bysanttilaiselle ajalle tultaessa viimeiset legioonat väistyivät, ja 500-luvun bysanttilaiset armeijat olivat käytännössä täysin ratsuväkikeskeisiä armeijoita.


title: Legioona

text: 400-luvun lopulla läntinen valtakunta oli hajoamispisteessä. Hunnien kansainvaelluksen torjuminen oli vienyt Länsi-Rooman viimeisetkin varat, ja valtakunta oli konkurssissa. Gootit ja muut germaanit vaelsivat lähes vapaasti valtakunnassa, ja juuri silloin kun tehokasta armeijaa olisi tarvittu, desentralisaatio kiihtyi, ja valtakunnasta erkanivat ensin Britannia sekä myös Egidiuksen johtama Gallia. Kristityiksi kääntyneiden barbaarien myötä kristinuskosta tuli suuri vaikuttaja. Rahatalouden luhistuessa vapaaehtoisten määrä alkoi armeijoissa supistua, joten Rooma alkoi palkata yhä enemmän ulkomaalaisia palkkasotureita ("foederati"). Tämä johti legioonien ulkomaalaistumiseen. Jatkuva inflaatio ja rahatalouden korvautuminen luontoistaloudella johti armeijan palkanmaksukyvyn heikkenemiseen, ja tämän sanotaan aiheuttaneen yleistä tottelemattomuutta ja moraalin heikkenemistä sekä kurin höltymistä. Länsivaltakunnan köyhtymisen myötä myös raskaan jalkaväen varustustaso oli romahtanut. Liikkuvien, mutta kalliiden teräshaarniskojen sijaan jalkaväen haarniskat olivat myöhäisroomalaisella ajalla jäykkiä nahka- tai pellavahaarniskoja, jotka eivät sallineet enää samanlaista joustavaa taistelua kuin varhaiskeisarillisella ajalla. Lopulta myös nuo haarniskat jäivät käytöstä, ja jalkaväen panssarointi oli 400-luvun puolivälissä vähäistä. Jalkaväen sijaan ratsuväestä oli tullut armeijan pääaselaji, ja legioonat olivat enää toissijaisessa osassa.


title: Legioona

text: ”Pyrrhoksen voittoon” päättynyt Katalaunien kenttien taistelu vuonna 451 aiheutti lopulta Länsi-Rooman tuhon. Vaikka hunnien hyökkäys saatiinkin Aetiuksen johdolla torjutuksi, valtakunta oli käytännössä konkurssitilassa, rahan arvo noin kahdessadasosa Caracallan ajan arvosta ja Länsi-Roomassa oli jo käytännössä siirrytty omavaraistalouteen. Rahatalouden romahtaminen merkitsi, ettei valtakuntaa enää kyetty pitämään pystyssä, ja kaupungit deurbanisoituivat köyhälistön muuttaessa maalle alkutuotannon pariin, sillä kaupunkeihin ei enää kyetty rahatalouden romahdettua toimittamaan ruokaa.


title: Legioona

text: Koska läntinen valtakunta oli konkurssitilassa ja koska tehokas ratsuväki oli hyvin kallis aselaji, länsivaltakunnalta loppuivat rahat niin armeijan, hallintoinfrastruktuurin kuin koko sivilisaationkin ylläpitämiseen.


title: Legioona

text: Itä-Roomassa talous oli kunnossa, joten siellä myös armeija, mukaan lukien legioonat, ei ollut näin huonossa kunnossa, ja sen ansiosta valtakunta selviytyi kansainvaellusajan yli. Kuitenkin jalkaväen merkitys pieneni idässä jatkuvasti, ja 500-luvulle tultaessa Itä-Rooman (Bysantin) armeijat olivat käytännössä täysin ratsuväkiarmeijoita. Termit "legioona" ja "legioonalaiset" jäivät lopulta pois käytöstä, ja raskaasta jalkaväestä alettiin käyttää bysanttilaisella ajalla nimitystä "skutatos" (monikko "skutatoi").


title: Legioona

text: Varhaiset legioonat oli järjestetty kreikkalaiseen tyyliin falangiin. Legioonan raskas jalkaväki oli kuuden rivin syvyinen ja 500 miestä leveä. Falangin sivustoilla oli ratsuväki. Falangi oli tehokas, mutta taktisesti kömpelö muodostelma.


title: Legioona

text: Falangi oli sivuilta ja takaa erittäin heikko vihollisen ratsuväen rynnäkölle. Jos falangin sotilaat olivat hyvin koulutettuja, se oli edestä lähes voittamaton.


title: Legioona

text: Roomalaiset huomasivat jo tasavallan aikana, että falangi oli liian kömpelö muodostelma Keski-Italian kukkuloiden ja laaksojen halkomaan rikkonaiseen maastoon. He kehittivät tilalle pienemmän ja taktisesti joustavamman taisteluyksikön, manipulin.


title: Legioona

text: Manipuli muodostui 120 miehestä, jotka oli jaettu kahteen 60 miehen centuriaan. Manipulia komensi kokeneempi yksikön kahdesta kenturiosta. Taistelumuodostelmassa manipulissa oli 120 miestä 12 jonossa ja kymmenessä rivissä. Manipulit järjestäytyivät taisteluun kolmessa rintamalinjassa, jolloin kussakin linjassa oli 10 manipulia, ja koko legioona oli ryhmittynyt šakkilautakuvioon. Jokaisen yksikön välissä oli 18 metrin tyhjä tila, jotta ensimmäisen linjan manipulit saattoivat peräytyä täyttämään toisen linjan aukot, kun legioona ryhmittyi puolustukseen. Vastaavasti toinen linja saattoi nousta ensimmäisen rinnalle, jolloin muodostui yhtenäinen 10 rivin syvyinen ja 360 metriä leveä rintama. Kolmannessa linjassa oli 10 manipulia kevyttä jalkaväkeä, joita tukivat pienemmät reserviyksiköt.


title: Legioona

text: Ensimmäisessä rintamalinjassa olivat hastatiukset, 25–30-vuotiaat miehet, toisessa 30–40-vuotiaat "princepsit" ja kolmannessa yli 40-vuotiaat "triariukset". Taistelussa manipulien edessä oli usein kevytaseisia velites-joukkoja, ja ratsuväki oli sivustoilla.


title: Legioona

text: Gaius Mariuksen uudistuksessa kohortista tuli taistelukentän tärkein taktinen yksikkö. Kohortit muodostuivat 6–8 kenturiasta, joissa jokaisessa oli 80 miestä. Poikkeuksen muodosti ensimmäinen kohortti, jossa oli ainoastaan viisi kenturiaa, mutta johon saattoi silti kuulua jopa 800 miestä. Legioona puolestaan koostui kymmenestä kohortista.


title: Legioona

text: Lisäksi kohorteilla oli sisäinen arvojärjestys siten, että ensimmäinen kohortti oli koko legioonan arvostetuin, ja siihen valittiin parhaat sotilaat. Myös kenturioilla oli arvojärjestys sen mukaan, mitä kenturiaa he komensivat.


title: Legioona

text: Taistelussa jokainen kenturia muodosti rivin, jolloin kohortin syvyys oli yleensä kuusi riviä. Kohortit oli jaettu kahteen tai kolmeen riviin, joiden takana olivat auxilia-joukot. Triarii-sotilaat olivat yleensä taimpana reservinä.


title: Legioona

text: Legatus legionis oli legioonan komentaja. Keisari nimitti legaatiksi yleensä miehen, joka oli ollut tribuunina. Legaatti oli virassaan tavallisesti 3–4 vuotta, mutta saattoi palvella myös pidempään. Mikäli provinssissa oli vain yksi legioona, oli sen legaatti samalla koko alueen maaherra. Jos legioonia oli useita, olivat legioonien legaatit maaherran alaisia.


title: Legioona

text: Tribunus laticlavius oli saanut nimensä leveästä ja raidallisesta senaattorin toogasta. Hän oli joko keisarin tai senaatin nimittämä tribuuni. Tribunus laticlavius oli komentoketjussa legaatista seuraava.


title: Legioona

text: Praefectus castrorum oli leirin prefekti ja kolmas komentoketjussa. Hän oli tavallisesti pitkään palvellut ammattisotilas.


title: Legioona

text: Tribuni angusticlavii olivat sotilastribuuneja, joita oli joka legioonassa viisi. He kuuluivat ritarisäätyyn ja olivat yleensä ammattiupseereja, jotka hoitivat sekä hallinnollisia että sotilaallisia tehtäviä. Heidän tunikassaan oli kapea purppuran värinen raita ("tunica angusticlavia").


title: Legioona

text: Primus pilus eli ”ensimmäinen keihäs” oli ensimmäisen kohortin komentava kenturio ja koko legioonan vanhin kenturio. Hän oli kenturioista ainoa, joka luettiin myös ylempiin upseereihin. Kun hän pääsi eläkkeelle, hänet kohotettiin ritarisäätyyn. Primus piluksen palkka oli 60-kertainen tavallisen sotilaan palkkaan verrattuna.


title: Legioona

text: Kenturiot. Kenturioita oli legioonassa 59 tai 60. Jokainen komensi yhtä kenturiaa (noin 80 miestä). Kenturiot olivat armeijan selkäranka. He vastasivat käytännön organisoinnista ja legioonalaisten komentamisesta taistelukentällä. Kenturioiden arvo laski primus piluksesta alaspäin sen mukaan, minkä kohortin mitä kenturiaa kenturio komensi. Siten 10. kohortin kuudennen kenturian kenturio oli arvoasteikossa alin.


title: Legioona

text: Primi ordines olivat ensimmäisen kohortin viisi kenturiota (mukaan lukien primus pilus). Primus pilusta lukuun ottamatta he saivat 30-kertaisen palkan.


title: Legioona

text: Pilus prior. Legioonan kymmenen kohortin ensimmäisten kenturioiden kenturiot (10 kenturiota). Pilus prior oli taistelussa kohortin komentaja, ja kohortin muut kenturiot olivat hänen alaisiaan. Primus pilus oli myös pilus prior, mutta koko legioonan vanhimpana kenturiona muita ylempänä. Pilus priorit olivat kokeneita veteraaneja, jotka olivat ylenneet asemaansa vuosien kuluessa.


title: Legioona

text: Optio. Jokaista kenturiota kohden oli yksi optio. Kenturio valitsi option miehistöstä, ja optio oli kenturion jälkeen kenturian komentojärjestyksessä toinen. Optio sai kaksinkertaista palkkaa.


title: Legioona

text: Tesserarius eli vartiopäällikkö. Jokaisessa kenturiassa oli yksi Tesserarius, ja hän oli komentoketjussa optiosta seuraava. Tesserarius sai puolitoistakertaista palkkaa.


title: Legioona

text: Decurio oli telttaryhmän eli 8–10 miehen päällikkö. Jokaisessa kenturiassa oli 8 tai 10 decuriota. Keisarivallan aikana decurion sijaan käytettiin nimeä decanus.


title: Legioona

text: Aquilifer oli koko legioonan tunnuksen tai kotkan kantaja. Aquilifer oli hyvin arvostettu, sillä hopeisen aquilan (kotkan) menetystä pidettiin suurena häpeänä. Aquilifer sai kaksinkertaista palkkaa. Kokenut aquilifer saatettiin ylentää kenturioiksi.


title: Legioona

text: Signifer. Jokaisessa centuriassa oli oma signifer, joka vastasi sotilaiden palkoista. Hän kantoi centurian "signumia" eli tunnusta, joka oli koristeltu mitalein ja jonka huipulla oli avoin käsi symboloimassa sotilaiden vannomaa uskollisuusvalaa. Centurian sotilaat kerääntyivät aina tunnuksen ympärille. Signiferit saivat kaksinkertaista palkkaa.


title: Legioona

text: Cornicen oli kenturian torvensoittaja. Cornicenit liikkuivat signiferin mukana ja kutsuivat miehet koolle ja käskynjakoon.


title: Legioona

text: Imaginifer kantoi keisarin kuvaa muistuttaen legioonan uskollisuusvalasta keisarille.


title: Legioona

text: Immunes olivat erikoiskoulutuksen saaneita sotilaita. Heihin kuuluivat muun muassa insinöörit, lääkärit, arkkitehdit ja käsityöläiset. Heidät oli vapautettu raskaista työtehtävistä, ja he saivat hieman parempaa palkkaa kuin tavalliset sotilaat.


title: Legioona

text: Milites eli sotilaat. He saivat peruspalkkaa.


title: Legioona

text: Tirones eli alokkaat. Alokasaika kesti legioonassa yleensä kuusi kuukautta, minkä jälkeen alokkaista tuli sotilaita.


title: Legioona

text: Suojavarusteiden alla legioonalaisella oli villakankaasta kudottu punainen tunika, joka oli joko hihaton tai sitten siinä oli kyynärpäähän ulottuvat lyhyet hihat. Jalassa oli pohjasta nastoilla vahvistetut nahkajalkineet ("calcei"), jotka nyöritettiin jalan ja nilkan ympäri.


title: Legioona

text: Legioonalaisen suojavarusteina olivat kypärä, kilpi ja haarniska. Kypärä ("galea") oli joko nahkaa tai metallia, ja se oli sidottu hihnalla leuan alta. Kilpi ("scutum") oli suorakulmainen ja kupera. Kilpi oli noin 120 cm korkea ja 75 cm leveä. Kilpi oli liimattu ohuista vanerinpaloista, jotka oli kiinnitetty toisiinsa ristikkäin. Ristikkäin asettelu teki kilvestä erittäin kestävän. Vartaloa suojasi joko levyhaarniska ("lorica segmentata") tai rengaspanssari ("lorica hamata"). Ratsuväki käytti usein suomupanssaria ("lorica squamata").


title: Legioona

text: Aseistukseen kuuluivat lyhyt miekka ("gladius"), tikari ("pugio") ja heittokeihäs ("pilum")


title: Legioona

text: Kenturioilla oli lisäksi nahka- tai metallihaarniska, jota koristivat kunniamerkit ("phalerae"). Kypärässä heillä oli poikittain aseteltu sulkatöyhtö, joka ilmaisi heidän sotilasarvonsa.


title: Legioona

text: Ensi silmäyksellä gladius-miekka näyttää tehottomalta sen lyhyyden vuoksi, mutta se ei pidä paikkaansa. Gladiusta käytettiin ison scutum-kilven kanssa, joka tasavallan legioonissa oli soikea ja keisarikunnan legioonissa nelikulmainen, pitkä ja laaja. Tämä miekan ja kilven yhdistelmä oli hyvin tehokas. Sitä on väitetty maailman parhaaksi yhdistelmäksi suurten joukkojen taistelussa. Vartalon oikealla puolella kannetulla gladiuksella voitiin viiltää tai pistää, mutta se ei ollut lyömämiekka.


title: Legioona

text: Scutumia oli tarkoitus pitää koko ajan edessä, joten siitä tuli erinomainen suoja, suorastaan seinä legioonalaisen ja vihollisen välissä. Rynnäkössä juostiin vihollista päin kilpi edessä, sillä tönäistiin vihollista ja samaan aikaan gladiuksella puukotettiin kilven sivusta tai alakautta. Näin kilpeä ei tarvinnut juurikaan liikuttaa, eli se antoi lähes koko ajan suojaa.


title: Legioona

text: Kilpien suurta kokoa käytettiin hyväksi myös "kilpikonnamuodostelmassa", jossa etummaiset legioonalaiset pitivät kilpiä edessään ja muut nostivat omansa päiden yläpuolelle. Tällainen muodostelma ei soveltunut taistelutilanteeseen, mutta se oli todella hyvin suojattu ylhäältä ja edestä tulevilta iskuilta (heittokeihäiltä, nuolilta ym.), joten legioonalaiset käyttivät sitä usein piiritystilanteissa. Kilpikonnamuodostelmaan järjestäytyminen oli hidasta ja valmistunut muodostelma eteni hitaasti eikä voinut lyödä takaisin.


title: Legioona

text: Useimmat roomalaisten viholliset käyttivät pitempiä lyömämiekkoja. Legioonalaiset pystyivät tekemään taisteluista hyvin ahtaita, esimerkiksi ympäröimällä viholliset taistelun aikana ja työntämällä heidät "kasaan" kilpien avulla, jolloin viholliset eivät enää pystyneet käyttämään pitkiä miekkojaan tehokkaasti. Jos vihollinen epätoivoissaan yritti lyödä pään korkeudelle, legioonalainen pystyi nostamaan kilven suojaksi ja pistämään vastustajaa vatsaan tai rintaan. Sen vuoksi legioonalaiset oli panssaroitu hyvin olkapäistä, ja he käyttivät sivuista panssaroitua kypärää.


title: Legioona

text: Ennen rynnäkköä legioonalaiset yleensä heittivät yhtä aikaa pilum-keihäänsä. Näissä keihäissä oli pitkä ja ohut rautainen "kaula", jonka päässä oli luotimainen terävä pää. Kun keihäät heitettiin, viholliset luultavasti yrittivät suojautua kilpiensä taakse. Kilven lävistäneen pilumin kaula taipui hieman, joten sitä oli vaikea poistaa kilvestä, ja näin kilvistä tuli usein hyödyttömiä. Tämä myös esti vihollisia heittämästä keihäitä takaisin. Osa keihäistä tietysti osui vihollisiin.


title: Legioona

text: Augustuksen aikana Rooman armeijaan kuuluivat seuraavat legioonat:


title: Legioona

text: Legioonat XVII, XVIII ja XIX tuhoutuivat Teutoburgin taistelussa vuonna 9.


title: XChat

text: XChat on graafinen IRC-keskusteluohjelma, joka toimii useissa käyttöympäristöissä, joihin lukeutuvat BSD-, Linux-, Solaris- ja Windows-pohjaiset järjestelmät. XChat on tunnettu erikoisesta hinnoittelu- ja lisensointipolitiikastaan.


title: XChat

text: XChatin lähdekoodia ja ajettavia versioita jaetaan ilmaiseksi ohjelman virallisella kotisivulla. Tästä käytännöstä poikkeaa ohjelman ajettava Windows-versio, josta on jaossa vain kokeiluversio, joka on rekisteröitävä viimeistään 30 vuorokauden käytön jälkeen. Ohjelman kotisivujen mukaan rekisteröintimaksuilla rahoitetaan lähdekoodin kääntämisestä ajettavaksi Windows-versioksi aiheutuvaa työtä.


title: XChat

text: Myös Windows-versiosta on saatavilla ilmaisia versioita. Tarkempaa tietoa muiden kääntämistä versioista löytyy lisenssiointi osiosta.


title: XChat

text: Ohjelman lähdekoodi ja useimmat ajettavat versiot ovat GNU GPL -lisenssin alla julkaistuja ja kuuluvat näin ollen vapaisiin ohjelmistoihin. Poikkeuksen tähän tekee Windowsille tarjolla oleva 30 vuorokauden kokeiluversio, jonka käyttöehdot vaativat käyttöoikeuden ostamista viimeistään 30 vuorokauden käytön jälkeen. Kokenut käyttäjä voi hankkia täyden Windows-version itselleen myös ilmaiseksi kääntämällä sen ohjelman sivustolla julkaistuista lähdekoodeista. Lisäksi käyttäjä voi hankkia ajettavan ohjelman kolmannelta osapuolelta.


title: XChat

text: Maksulliseksi muuttuneen Windows-version lisensointi nostatti keskustelua siitä, oliko julkaisevalla taholla lupa käyttää kaikkien kehitykseen osallistuneiden tekemää lähdekoodia ohjelmassa, joka ei ole vapaa. GNU GPL -lisenssi ei aseta vaatimuksia ohjelman käännetyn version lisenssille, mutta GNU GPL -lisensoituja osia sisältävän ohjelman täytyy olla kokonaan GNU GPL -lisensoitu. Levitettävän käännösversion lähdekoodin saatavuudelle ei tällöin saa asettaa rajoituksia.


title: Raahen Ponnistus

text: Raahen Ponnistus (lyh. RaaPo) on vuonna 1906 perustettu raahelainen urheiluseura. Seura on historiansa aikana kokeillut useita eri urheilulajeja, mutta keskittyy nykyisin salibandyyn. Toimintaa salibandyssa on ollut 1990-luvun puolivälistä asti. Seuran miesten edustusjoukkue pelaa kaudella 2009–2010 III-divisioonassa. Jalkapallotoiminnan Raahen Ponnistus on siirtänyt FC Raahelle.


title: Soluhengitys

text: Soluhengitys on aerobisissa oloissa elävien solujen aineenvaihdunnallinen reaktio, jonka avulla solut vapauttavat ravinnon sisältämää energiaa käyttöönsä. Soluhengityksen keskeisimmät vaiheet ovat glykolyysi, sitruunahappokierto ja elektroninsiirtoketju.


title: Soluhengitys

text: Yksinkertaistettuna soluhengityksen lähtöaineina ovat hiilihydraatti, joka on usein glukoosia, ja happi. Lopputuotteena syntyy hiilidioksidia ja vettä. Reaktioissa vapautuu ATP-molekyylien sidoksien purkautuessa energiaa (36 ATP).


title: Soluhengitys

text: Glykolyysi tapahtuu solulimassa. Glykolyysivaiheessa glukoosimolekyyli pilkotaan kahdeksi pyruvaattimolekyyliksi, minkä seurauksena vapautuu pieni määrä energiaa (2 ATP). Koska glykolyysi ei vaadi happea, se voi tapahtua myös anaerobisissa oloissa.


title: Soluhengitys

text: Pyruvaattimolekyylit hapetetaan pyruvaattidehydrogenaasikompleksin avulla, jolloin syntyvät yhdisteet ovat asetyylikoentsyymi-A ja hiilidioksidi. Reaktiot voivat tapahtua vain aerobisissa oloissa. Pyruvaatin dekarboksylaatio tapahtuu eukaryooteilla mitokondrion matriksissa. Pyruvaatin dekarboksylaatiossa ei synny ATP:tä.


title: Soluhengitys

text: Pyruvaattimolekyylien hapettamisen seurauksena syntynyt asetyylikoentsyymi-A siirtyy kahdeksanvaiheiseen reaktiosarjaan, sitruunahappokiertoon (myös Krebsin sykli tai trikarboksyylihappokierto), joka pyruvaatin dekarboksylaation tavoin on aerobisia oloja vaativa reaktiosarja ja tapahtuu myös mitokondrion matriksissa. Reaktiosarjan seurauksena syntyy vetyioneja ja elektroneja, jotka kuljetetaan vedynsiirtäjien avulla mitokondrion sisäkalvolle soluhengityksen seuraavaa vaihetta varten. Sitruunahappokierrossa vapautuu jälleen pieni määrä energiaa (2 ATP). Sivutuotteena syntyy hiilidioksidia.


title: Soluhengitys

text: Elektroninsiirtoketju tarkoittaa nimensä mukaisesti sitruunahappokierrossa syntyneiden elektronien kuljettamista elektroninsiirtäjältä toiselle mitokondrion sisäkalvolla. Se vaatii happea. Suurin osa soluhengityksessä syntyvästä energiasta (32 ATP) vapautuu elektroninsiirtoketjun aikana ja lisäksi happi pelkistyy, jolloin syntyy vettä. Yhdestä glukoosimolekyylistä saadaan näin ollen koko soluhengityksen aikana energiaa 36 ATP.


title: Soluhengitys

text: Anaerobisissa olosuhteissa soluhengitys ei pääse etenemään glykolyysivaihetta pidemmälle, jolloin tapahtuu käymistä. Käyminen voi olla joko maitohappo- tai alkoholikäymistä. Käymisessä saatavan ATP:n määrä on hyvin pieni (2 ATP) verrattuna aerobisissa oloissa tapahtuvaan soluhengitykseen.


title: Sakset

text: Sakset on käsityökalu, joka on tarkoitettu erilaisten ohuiden materiaalien leikkaamiseen ja katkaisemiseen. Saksissa vastakkaiset toisiinsa saranoidut terät liukuvat vuoroin toistensa lomitse käsien puristusvoiman avulla, vuoroin poispäin toisistaan jousi- tai lihasvoiman avulla. Leikkaaminen tapahtuu asettamalla leikattava materiaali sulkeutuvien terien väliseen aukkoon mahdollisimman kohtisuoraan terien sulkeutumissuuntaan nähden.


title: Sakset

text: Mekaniikan termein sakset ovat kaksivartinen vipu, jonka tukipisteenä on saksien saranointikohta eli nivel. Saksien leikkuteho ei perustu niinkään terien terävyyteen kuin saksien suureen leikkausvoimaan terien kulloisessakin sulkeutumispisteessä. Niinpä kotitalouskäytössä olevien saksien, etenkään lasten askartelusaksien, ei tarvitse olla kovinkaan teräviä.


title: Sakset

text: Pitkiä materiaaleja kuten paperia tai kangasta leikataan saksilla terien mitan verran kerrallaan: jokaisen leikkauskerran jälkeen sakset avataan ja siirretään terien pituuden verran eteenpäin materiaalissa, joskus materiaaliin piirrettyä ohjausviivaa tai erillisen mallikappaleen reunaa myötäillen. Oikein valituilla saksilla voidaan saksien ja materiaalin suuntaa käsin kääntelemällä leikata hyvinkin monimutkaisia muotoja, kuten siluettien leikkaamisessa paperista.


title: Sakset

text: Erilaisia saksia on kehitetty toimimaan leikkuutehtävissä, jossa veitset tai muut yksittäisellä terällä varustetut leikkuuvälineet eivät toimi yhtä hyvin. Sakset eivät esimerkiksi tarvitse leikkaamiseen vastakappaletta (kuten leikkuulautaa) tai muuta vastavoimaa (esim. toisella kädellä kiinni pitämistä), vaan sulkeutuvat terät toimivat toistensa vastavoimina ja leikkuu tapahtuu hallitusti ja turvallisesti terien välisessä aukossa.


title: Sakset

text: Sakset ja niiden terät on perinteisesti valmistettu metallista. Kädensijoissa käytetään nykyisin muovia, kumia tai muita materiaaleja, joiden avulla käsiotteesta saa metallikädensijoja tehokkaamman (joko puristusvoiman tai leikkaustarkkuuden kannalta) ja jatkuvassa käytössä miellyttävämmän.


title: Sakset

text: Saksiterien nivelenä käytetään useimmiten saksien keskellä sijaitsevaa, sopivan löysäksi säädettyä ruuvia tai niittiä. Vanhimmat saksien tyyppiset leikkuuvälineet, kuten perinteiset lampaanvillan keritsimet, taottiin yhtenä kappaleena metallista, ja taivutuskohta toimii paitsi nivelenä, myös terät auki pakottavana jousena.


title: Sakset

text: Vanhimmat löydökset saksien kaltaisista työkaluista ovat Egyptistä noin 1500 vuotta ennen ajanlaskun alkua. Ne on taivutettu yhdestä metallikappaleesta. Nivellettyjä saksia tiedetään olleen antiikin Rooman räätälien ja parturien käytössä noin vuoden 100 paikkeilla. Sakset yleistyivät erilaisten käsityöläisten työkaluiksi vasta 1400-luvulla. Saksien teollisen valmistuksen katsotaan alkaneen Lontoossa 1760-luvulla; sitä ennen ne olivat seppien yksittäiskappaleina valmistamia. Suomessa Fiskars on valmistanut saksia 1830-luvulta alkaen, ja vuonna 1967 kehitetystä oranssipäisestä tuotesarjasta se sai usein jäljitellyn maailmanmenestystuotteen.


title: Sakset

text: Sana "sakset" tulee muinaisnorjan väkipuukkoa tarkoittavasta sanasta "sax". Väkipuukkoa merkitsevä sana on ensin siirtynyt tarkoittamaan leikkaamista ja sitten siirtynyt tarkoittamaan uutta leikkaamisvälinettä, saksia.


title: Sakset

text: Samaa kantaa on saksien kansan nimi ja siitä taas on kehittynyt suomen kieleen maan nimi "Saksa".


title: Sakset

text: Lounaismurteissa saksia kutsuttiin saksuttimiksi.


title: Sakset

text: Kankaiden käsittelyssä ja vaatteiden valmistuksessa käytetään monenlaisia saksia:


title: Serkku

text: Serkkuja ovat keskenään henkilöt, joilla on yhteinen isoäiti tai isoisä eli serkku on isän tai äidin sisaruksen lapsi. Äidinpuoleisesta serkusta voidaan käyttää myös vanhempaa nimitystä "orpana", isänpuoleisesta vastaavasti "nepas".


title: Serkku

text: Serkkupuoliksi ihmisiä voidaan kutsua silloin, kun vanhempien vanhemmista toinen on eri, esimerkiksi sama isänisä mutta eri isänäiti. Serkkua voidaan käyttää nimityksenä myös jos ihmiset eivät ole biologisesti sukua mutta avioliiton kautta, esimerkiksi äitipuolen siskonpoika tai biologisen velipuolen biologinen serkku.


title: Serkku

text: Kahden serkun lapset ovat keskenään pikkuserkkuja, heillä on yhteinen isoisoäiti ja isoisoisä. Pikkuserkkua sanotaan myös toiseksi serkuksi. Tästä kaukaisempia, mutta toisiinsa samassa suhteessa olevia sukulaiset ovat kolmas serkku, neljäs serkku ja niin edelleen. Kolmannen polven serkkuja kutsutaan myös sokeri- tai varttiserkuiksi, neljännen polven taas sirpaleserkuiksi.


title: Serkku

text: Kaksoisserkkuja ovat keskenään henkilöt, joilla on yhteiset isovanhemmat sekä isän että äidin puolelta. Kaksoisserkku jakaa henkilön kanssa kaikki isovanhemmat, tädit, enot, sedät ja serkut. Kun yhden perheen sisarukset saavat lapsia toisen sisarusparin kanssa, heidän lapsensa ovat keskenään kaksoisserkkuja. Kaksoisserkut ovat keskenään normaalia serkkuja genettisesti läheisempiä. Tavallisen serkun kanssa jaetaan keskimäärin 12,5 prosenttia geeneistä, mutta kaksoisserkun kanssa 25 prosenttia (olettaen, että sisarukset molemmissa perheissä ovat täyssisaruksia). Kaksoisserkukset ovat geneettisesti yhtä läheisiä sukulaisia kuin sisarpuolet.


title: Serkku

text: Maailmanlaajuisesti serkusten väliset avioliitot ovat yleisiä: on arvioitu, että maailmanlaajuisesti jopa 20 prosenttia avioliitoista solmitaan serkkujen välillä. Arabien keskuudessa serkusavioliittoja avioliitoista on keskimäärin 40 prosenttia. BBC:n mukaan Isossa-Britanniassa asuvista pakistanilaisista 55 prosenttia on naimisissa serkkunsa kanssa.